Vučić: Dolazim na Kosovo i Metohiju u septembru da razgovaramo o budućnosti – RTV Panonija\nHomeVestiVučić: Dolazim na Kosovo i Metohiju u septembru da razgovaramo o budućnosti\n08/08/2018 Redakcija RTV Panonija Vesti, ZZ 0\nKOSOVSKA MITROVICA – Predsednk Srbije Aleksandar Vučić poručio je danas Srbima sa Kosova i Metohije da će u septembru doći u južnu pokrajinu da s njima razgovara o budućnosti Kosova i Metohije i dodao da nijedna odluka neće biti doneta bez njih.\n„Nijednu odluku bez vas nećemo doneti, nijednu odluku, a ja dolazim na Kosovo i Metohiju u septembru, jer želim da razgovaram sa svima vama i da vam kažem šta će biti novo u razgovorima oko budućnosti Kosova i Metohije, da zajednički planiramo, da zajednički gradimo i zajednički živimo“, kazao je Vučić obraćajući se prisutnima na sastanku u Kosovskoj Mitrovici.\nVučić, koji se obratio telefonom, poručio je Srbima sa Kosova i Metohije da je Srbija sa njima, uz njih i da će uvek biti tu.\n„Hvala vam u ovim teškim vremenima, u vremenima u kojima smo pritisnuti sa različitih strana, kako spolja i od Albanaca, tako i od građana naše nacionalnosti, hvala vam jer vi dobro znate šta je to što predstavlja put u budućnost za naš narod“, rekao je predsednik Srbije.\n„Zato što hoćemo da pokažemo da smo uz svoj narod bili, da uz svoj narod ostajemo i da ćemo uz svoj narod uvek da budemo“, istakao je Vučić.\nPoručio je da su oni koji vlast u Srbiji i Srpsku listu optužuju da su loši, pokazali ko su „oni koji ne žele da Srbi imaju išta na Kosovu i Metohiji, ko su oni koji ne žele da Srbi u dobrom delu žive kao slobodni ljudi i ko su oni koji su protiv prisustva Srbije na Kosovu i Metohiji „.\nObećao je da će se graditi vrtić u Štrpcima i ne samo to, već sve što je potrebno, do vodovoda u Zubinom potoku, do svega što treba da se uradi u Leposaviću, Zvečanu i za Kosovsku Mitrovicu, Gračanicu.\n„Što se rešenja tiče – daleko smo mi od bilo kakvog rešenja, ali ćemo nastaviti da se borimo i zato vas molim za podršku, jer vi najbolje znate ko se bori za Kosovo i Metohiju i znate ko je sa vama“, zaključio je Vučić.\nRakić pozvao predsednika da nastavi borbu za bolju budućnost Srba u južnoj pokrajini, kao i svim drugim delovima sveta gde Srbi žive\nU Kosovskoj Mitrovici u toku je sastanak direktora Kancelarije za Kosovo i metohiju Marka Đurića i generalnog sekretara predsednika Srbije Nikole Selakovića sa predstavnicima Srpske liste, a predsednik je SL Goran Rakić rekao da je to „istorijski trenutak“, jer su Kosovu i Metohiji potrebni mir, prosperitet i sigurnost za generacije koje dolaze.\nOn je naveo da je pitanje Kosova i Metohije pitanje celog srpskog naroda i dodao da do sada nisu imali kome da se obrate u Beogradu.\n„Zato sada poručujemo predsedniku Srbije Aleksandru Vučiću da Srpska lista i srpski narod na KiM imaju puno poverenje u njega“, kazao je Rakić i pozvao predsednika da nastavi borbu za bolju budućnost Srba u južnoj pokrajini, kao i svim drugim delovima sveta gde Srbi žive.\nSastanak se održava na Tehničkom fakultetu Univerziteta u Prištini sa privremenim sedištem u Kosovskoj Mitrovici i otvoren je za javnost, a prisutnima će se obratiti i Selaković i Đurić.


Jokić kao najbolji igrač NBA lige: “Hej, Nagets nacijo, ovaj put još nije gotov i imamo mnogo toga da uradimo” - Svetionik.com\n3709 Jokić kao najbolji igrač NBA lige: “Hej, Nagets nacijo, ovaj put još nije gotov i imamo mnogo toga da uradimo”\nNedeljnik.rs @ Nedeljnik.rs · 09.06.2021 07:56\nNikola Jokić je i zvanično MVP NBA lige, a vest mu je saopštena na timskom sastanku. Nikad do sada Denver Nagetsi nisu imali MVP-ja, nisu marketinški popularna franšiza poput klubova iz Los Anđelesa ili Njujorka, ali sada mogu da se pohvale velikim uspehom zahvaljujući Jokiću. „Nagets nacijo, samo želim da vam se zahvalim na podršci, […]\nTrener Serene Vilijams: “Najbolji Đoković je uvek bolji od najboljeg Federera ili Nadala”\nNedeljnik.rs @ Nedeljnik.rs 1 mesto · 15.06.2021 10:46\nPatrik Muratoglu, trener Serene Vilijams i vlasnik teniske akademije u Francuskoj, nema nikakvu dilemu ko je najbolji igrač svih vremena. Francuski stručnjak, koji pomaže i Stefanosu Cicipasu, gledao je iz boksa grčkog tenisera njegov poraz od Novaka Đokovića u finalu Rolan Garosa. „Tokom svih ovih godina videli smo neverovatna izdanja i Federera i Nadala i […] Pročitaj više\nNikola Jokić ovog leta neće igrati za Srbiju: “I pored ogromne želje nisam u mogućnosti da nastupam za reprezentaciju…”\nNedeljnik.rs @ Nedeljnik.rs 1 mesto · 16.06.2021 10:12\nNajbolji košarkaš NBA lige Nikola Jokić ovog leta neće igrati za reprezentaciju Srbije. Centar Denvera objasnio je razloge odsustva iz nacionalnog tima. “Na moju veliku žalost, ovo je trenutak kada moram da saopštim da i pored ogromne želje, nisam u mogućnosti da nastupam za reprezentaciju. Jednostavno, stanje mog tela iziskuje duže odsustvo sa terena radi oporavka. To […] Pročitaj više\nKako nemačka štampa opisuje Đokovićev uspeh: “Nemilosrdni čovek od gume i pitanje vremena kada će sustići Nadala i Federera”\nDeutsche Welle @ Nedeljnik.rs 3 mesto · 15.06.2021 21:15\nNovak Đoković je novi teniski kralj Pariza i sada je samo pitanje vremena kada će stići Federera i Nadala, piše nemačka štampa nakon finala Otvorenog prvenstva Francuske. „U Engleskoj je 2008. godine objavljena jedna pomalo čudna studija, prema kojoj fudbalske ekipe u crvenim dresovima češće pobeđuju. Novak Đoković je u finalu Otvorenog prvenstva Francuske dokazao […] Pročitaj više


SSICG danas predstavlja Bijelu knjigu | Ekonomist\nSavjet stranih investitora u Crnoj Gori predstaviće danas sedmo izdanje Bijele knjige, a ovom prilikom govoriće predsjednik SSICG Kristof Šon, koji je i predsjednik Addiko banke, izvršni direktor SSICG, Marija Šuković, kao i predstavnici Vlade Crne Gore.\nSSICG ima 35 članova, a zagovara proaktivan pristup uspostavljanju stimulativnije i prijemčivije poslovne klime u zemlji. Bijela knjiga predstavlja ključni dokument Savjeta, u kojem strani investitori ukazuju na glavne izazove sa kojima se suočavaju u poslovanju u Crnoj Gori.\nPreporuke SICG se razmatraju kroz kontinuiranu komunikaciju sa Vladom Crne Gore, kako bi se dogovorili naredni koraci vezani za njihovu realizaciju.\nOznake Addiko banka bijela knjiga investitori u crnoj gori Kristof Šon Marija Šuković Savjet stranih investitora u Crnoj Gori sicg


Zabrinutost u Italiji zbog mogućeg odlaganja početka Serije A - Svetionik.com\nRadio Slobodna Evropa #3061\n3061 Zabrinutost u Italiji zbog mogućeg odlaganja početka Serije A\nPostoji zabrinutost u Italiji da nova fudbalska sezona u Seriji A neće početi na vreme zbog porasta broja zaraženih korona virusom u klubovima, preneli su danas italijanski mediji.Sezona u Seriji A trebalo bi da počne 19. septembra, pojedine ekipe su već počele pripreme, ali su neki klubovi morali da odlože početak zbog zaraženih u njihovim ekipama. Prema zdravstvenom protokolu, svi igrači, treneri i zaposleni u klubovima moraju da se testiraju na korona virus. Pozitivni rezultati na testiranjima pojavili su se u Romi, Napoliju, Torinu, Beneventu, Kaljariju, Fjorentini, kao i klubovima koji su prošle sezone ispali iz Serije A - Spalu i Breši. BLOG UŽIVO: Pandemija virusa korona Svi zaraženi igrači su bez simptoma i za sada se dobro osećaju, preneli su mediji. Trener Bolonje Siniša Mihajlović takođe je zaražen korona virusom i provešće dve nedelje u izolaciji. U Italiji je porast broja zaraženih, a u subotu je zabeleženo, prvi put od 12. maja, više od 1.000 novih slučajeva. Italija je jedna od najpogođenijih zemalja korona virusom, od čijih posledica je od 20. februara umrlo 35.430 osoba, a zabeleženo je više od 258.136 pozitivnih slučajeva.\nNovih devet smrtnih slučajeva i 143 zaraženih u Severnoj Makedoniji\nRadio Slobodna Evropa · danas 17:57\nU Severnoj Makedoniji umrlo je još devet osoba od korona virusa i registrovana su 143 nova slučaja zaraze, objavilo je Ministarstvo zdravlja te zemlje, prenosi Beta. U saopštenju se navodi da je ukupan broj umrlih od COVID-19 porastao na 721, a ukupan broj potvrđenih slučajeva od početka epidemije na 17.343. Aktivnih slučajeva ima 2.200, a po podacima Ministarstva zdravlja, na respiratoru je pet, a na kiseoničkoj podršci 44 obolela. Pratite:…\nRadio Slobodna Evropa · 24.09.2020 17:29\nVidiš 3,305 vesti od ukupno 3,320.


No Sleep je najbolji novi festival Evrope\nTanjug 16. januara 2020. 09:54\nNOVI SAD – Exitov međunarodno priznati No Sleep Festival proglašen je za „Najbolji novi festival Evrope“ na svečanoj dodeli Evropskih festivalskih nagrada u Holandiji, najprestižnijem evropskom festivalskom takmičenju, saopštili su iz Exita.\nTime je EXIT tim postao i najnagrađivanija nezavisna festivalska grupacija Evrope, osvojivši čak četiri titule u samo sedam godina i to u godini kada EXIT proslavlja svoj jubilarni, dvadeseti rođendan.\nNakon dve osvojene titule, i EXIT se ponovo našao među deset najboljih velikih festivala Evrope, i to deseti put od kad su ove nagrade ustanovljene 2009. godine, dok se među najboljima u svojoj kategoriji čak šesti put nsao i Sea Dance.\nMuzička platforma No Sleep koju je EXIT kreirao uz podr?ku popularnog domaćeg brenda Guarana, izgradila je zavidnu reputaciju na svetskoj sceni u proteklih pet godina, pre svega kroz kultnu binu na EXIT i Sea Dance festivalima, ali i brojnim No Sleep događajima u svetskim metropolama kao što su London, Njujork, Rim, Sao Paulo, Barselona, Brisel i drugi.\nIako se održava svega dve godine u današnjem formatu, No Sleep se već izdvojio kao jedan od najvećih indoor elektronskih muzičkih događaja u Evropi, a održava se na preko deset lokacija u Beogradu, uključujući Glavni hangar u Luci Beograd i naše međunarodno priznate klubove kao što su Drugstore, 20/44, Mladost, half, Dot i drugi.


Francuska: Veoma mala zainteresovanost za vakcinu kod mlađih ljudi jako zabrinjava vlast\nInteresovanje za vakcinaciju daleko je veće kod starijih nego kod mladih ljudi, a to je ono što zabrinjava vlast i stručnjake u ovom teškom vremenu kada je vakcinacija za suzbijanje virusa neophodna. Prema najnovijim podacima objavljenim od strane Javnog zdravlja Francuske (Santé publique France), manje od 40% ljudi mlađih od 24 godina želi da se vakciniše protiv Kovida-19 u Francuskoj. U izveštaju koji će podneti u utorak, građanski odbor za vakcinaciju stoga preporučuje pojačavanje komunikacije na tu temu sa mladim ljudima pre leta.\nUvođenjem nove četvrte vakcine Janssen, podružnice kompanije Johnson & Johnson, vlada ima vrlo ambiciozne planove kada je u pitanju vakcinacija kod mlađih ljudi. Vlada se nada da će vakcinisati 20 miliona Francuza do 15. maja, i da počne od 15. juna vakcinaciju mlađih od 50 godina. Obzirom da je broj mladih koji se odazvao pozivu vakcinacije vrlo niskoprocentan, s tim u vezi, ovo će zahtevati ubeđivanje određenog broja mladih, odraslih ljudi koji osećaju sumnju prema vakcinama ili se ne osećaju ugroženim.\n36% mlađih od 24 godine namerava da se vakciniše prema najnovijim podacima iz ankete CoviPrev, koje je objavilo Santé publique France, samo 36% mlađih od 24 godine namerava da se vakciniše. Među onima mlađima od 35 godina, ovaj procenat je samo malo veći i iznosi 39%. Da bi objasnili ovaj trend, neki naglašavaju činjenicu da je u ovim starosnim grupama malo ozbiljnih oblika Covid-19, pa samim tim i manje interesovanja.\nLilia, dvadesetpetogodišnja Parižanka, jedna je od 35 Francuza koji su izabrani da učestvuju u građanskom odboru za vakcinaciju. Ona priča kako je i sama bila prilično skeptična prema vakcinaciji već duže vreme: “Nekoliko stvari me je sputavalo na početku: da li su tehnologije korišćene u vakcinama dovoljno pouzdane? Koji su bili neželjeni efekti? Pored toga, imala sam Kovid pre puštanja vakcina, pa se nisam osećala zabrinuto “, zbog imunizacije uočene nakon infekcije.\nTagovi: mladi - nezainteresovanost - vakcinacija


Otpad.eu — ka zajednicama koje recikliraju u Osječko baranjskoj županiji i Sjeverno - bačkom okrugu — Novosti » Sekopak uvodi sistem za odlaganje opasnog ambalažnog otpada\nBeograd, 06. prosinca 2012.\nU ambalažni otpad zaražen opasnim supstancama spadaju pakovanja sredstava za zaštitu bilja, motornih ulja i drugih naftnih derivata, ambalaža pojedinih hemikalija, kao što su koncentrovana sredstva za održavanje higijene, gradjevinske i druge hemikalije.\n"Ambalažni otpad kontaminiran ostacima opasnih supstanci čini do tri odsto ukupnog ambalažnog otpada, koji godišnje u Srbiji dostiže oko 450.000 tona", rekao je na predstavljanju projekta generalni direktor Sekopaka Sava Crnogorac.\nOn je kazao da u Srbiji još nema sistemski organizovanog zbrinjavanja opasnog ambalažnog otpada koji je uglavnom završava na smetlištima ili divljim deponijama, a samo je u malom broju slučajeva taj problem rešavan adekvatno.\nKako je istakao, oko 95 odsto opasnog ambalažnog otpada može da se zbrinjava u postrojenjima u Srbiji, na čemu će Sekopak i insistirati.\nPo njegovim rečima, razvoj uredjenog, ekonomski i ekološki održivog sistema za opasnu ambalažu u Srbiji kasni zbog ograničenog broja i kapaciteta firmi koje se bave otpadom i zbog velikih troškova upravljanja tom vrstom otpada.\nPartner Sekopaka u primeni novog sistema je kompanija "Por-Verner i Veber" (Porr-Werner&Weber) koja okuplja preduzeća ovlašćena za sakupljanje, transport, skladištenje i tretman kontaminiranog ambalažnog otpada.\nPomoćnik ministra energatike, razvoja i zaštite životne sredine Hranislav Stojković pozitivino je ocenio predloženi sistem organizačije tretmana kontaminiranog ambalaznog otpada.\n"Ako taj sistem i prilikom realizaciji pokaže da funkcioniše, država će stati iza toga", kazao je on.


Gradonačelnica Vršca pesniku Bojanu Vasiću uručila nagradu "Vasko Popa" - eVršac\nNagrada za književno stvaralaštvo “Vasko Popa”, 26. po redu, uručena je juče u Svečanoj sali Gradske kuće u Vršcu.\nOvogodišnjem laureatu, Bojanu Vasiću iz Pančeva, za zbirku pesama “Toplo bilje”, plaketu sa Popinim likom uručila je gradonačelnica Vršca Dragana Mitrović na prigodnoj svečanosti koja je organizovana u skladu sa merama donetim radi sprečavanja širenja infekcije virusom COVID-19.\nNakon gotovo jednog veka od rođenja Vaska Pope, osnivača Književne opštine Vršac, jednog od tvoraca posleratne moderne poezije, koji je svoje mesto pronašao među 100 najznamenitijih Srba, Grad Vršac verno čuva uspomenu na svog velikana i sa ponosom dodeljuje književno priznanje koje nosi njegovo ime. Zahvalila bih se svima koji su kroz godine dali svoj doprinos ovom visokom priznanju koje danas dodeljujemo jednom mladom pesniku, Bojanu Vasiću koji je svojom zbirkom pesama „Toplo bilje“ učinio da 26. nagrada „Vasko Popa“ ostane u našem Južnom Banatu. Grad Vršac će i u budućnosti čuvati uspomene na sve svoje velikane, a svakako se ističemo značajnim brojem imena koja su svoja dela, poznata širom sveta, ostavila u amanet, nama i budućim generacijama Vrščana, naglasila je u svom obraćanju gradonačelnica Dragana Mitrović.\nUz stihove koje je racitovala naša proslavljena dramska umetnica Rada Đuričin, predstavnici stručnog žirija Jovan Zivlak i prof. dr Vladimir Gvozden obrazložili su odluku da se nagrada dodeli do sada najmlađem dobitniku od uspostavljanja ove nagrade 1995. godine.\nBojan Vasić je moderan pesnik svedočenja o razmerama aktuelnog života, njegove kulture. I kao da je pred nas poput proseva stupila skrivena i poznata realnost na koju nas Vasić upućuje da je ponovo za sebe otkrijemo. U Vasićevim objektivnim, često hladnim i udaljenim stihovima, koji slikaju mutni horizont pred oluju, u stihovima koji odzvanjaju tonovima elegičnim o znanju, prolaznosti i sećanju kao očajanju, suočavamo se sa kontradiktornim tonovima neprolaznosti i rezignacije. Vasić je napisao snažnu poemu o nevidljivosti određujućeg prisustva našeg sveta koji ne vidimo, naglasio je tokom svog obrazloženja, predsednik žirija, književnik Jovan Zivlak.\nNagrada „Vasko Popa“, ustanovljena je 1995. godine u Vršcu, i uručuje se svake godine na dan pesnikovog rođenja, 29. juna. Ove godine, dodela nagrade je usled aktuelnih okolnosti izazvanih pandemijom virusa COVID-19 morala da bude pomerena za oktobar.\nNagrada se sastoji od Povelje sa likom našeg čuvenog pesnika Vaska Pope, rad akademskog slikara Milana Blanuše, i novčanog iznosa. Darodavci novčanog iznosa nagrade su Grad Vršac i “Senzal Capital” iz Beograda, čiji je predstavnik Marko Rakočević, prisustvovao jučerašnjoj dodeli, a osnivač nagrade je agencija “Đorđević” iz Vršca.\n„Nagrada Vasko Popa” ima za cilj da afirmiše savremenu srpsku poeziju, uvažavajući doprinose Vaska Pope i njegovo neprocenjivo služenje modernoj pesničkoj reči. Nagrada posebno uvažava autore sa opusom koji imaju značajno i višegodišnje prisustvo u savremenoj srpskoj poeziji.


► Obradović najavio za subotu veliki događaj kojim počinje kampanja bojkota\nObraćajući se novinarima u Skupštini Srbije, Obradović je rekao da će to biti "sjajna slika" jedinstvenog nastupa opozicije u bojkotu izbora.\nOn je kazao da je atmosfera u Savezu za Srbiju i u "širem formatu" opozicije koja bojkotuje izbore, "izuzetno pozitivna" i da nema "nikakvih problema".\n"Veoma sam raspoložen zbog svega što se dešava u opoziciji. Kompletna opozicija, osim one koja je pod kontrolom Vučića, jedinstvena je u bojkotu izbora. Zato će za režim biti nerešiva enigma kako da napravi novu lažnu skupštinu jer ona neće imati legitimitet", naveo je Obradović.\nUpitan za reakcije povodom kritika koje je uputio nekadašnjem predsedniku Demokratske stranke Dragoljubu Mićunoviću u vezi sa stavom o bojkotu izbora, lider Dveri je upitao zašto je Mićunović politička figura čije stavove ne bi smeo da komentariše.\n"Niti je Demokratska stranka od mene tražila da se izvinim Mićunoviću niti vidim zašto bih to radio", kazao je Obradović.


Otvoren 'New City Hotel' u Nišu - Novosti - Turistički svet\nOtvoren "New City Hotel" u Nišu\nNiš je u sredu, 3. avgusta, dobio novi hotel "New City Hotel", smešten u zgradi bivšeg hotela "Grand". Novi vlasnik hotela, kompanija "Tončev Group", saopštila je da je u renoviranje i adaptaciju hotelske zgrade uložila 1,5 miliona evra.\nMenadžer hotela Nenad Rokvić naveo je da hotel raspolaže sa 50 soba, ali će do kraja godine kapaciteti biti povećani na 78 soba i apartmana. Prema Rokvićevim rečima, "New City Hotel" dobiće do kraja godine i spa centar.\n"New City Hotel" ranije je bio u vlasništva "Srbijaturista" i nosio je naziv hotel "Niš", ali je godinama bio zatvoren, najpre zbog finansijskih pošteškoća u kojima se nalazio "Srbijaturist", a potom zbog dugog sudskog spora ove firme sa firmom "Uniworld" čiji je vlasnik Srba Ilić.\nU martu ove godine sud u Nišu je, na osnovu duga za renoviranje hotela, oduzeo hotel kompaniji "Uniworld" i dodelio ga kompaniji Novice Tončeva.\n"Uniworld" je dugovao za renoviranje "Granda" 180 miliona dinara i 520.000 evra, a presuda o dodeli hotela Tončevljevoj firmi usledila je posle dva neuspela pokušaja prodaje na licitaciji.


Zašto najjeftinije putno osiguranje nije uvek i najbolje? - Osiguranik.com\nZašto najjeftinije putno osiguranje nije (uvek) i najbolje?\n26. novembra 2016. Moje putovanje\nKako ušteda od nekoliko stotina dinara može da se pretvori u trošak od nekoliko hiljada evra? Zašto dve naizgled identične polise osiguranja imaju različitu cenu? Kako da odaberite najisplativije putno osiguranje prema vašim potrebama?\nIstraživanja tržišta u Srbiji pokazuju da građani prilikom kupovine robe ili usluga prvo gledaju cenu pa sve ostalo. Nećemo ulaziti u razloge zbog kojih je situacija takva, ali ćemo pokušati da objasnimo zbog čega izbor najjeftinije polise putnog osiguranja nije uvek i najbolja opcija. Za početak, napomenućemo da razlike u ceni između polisa zaista nisu toliko velike, i da trošak koji nastane ako niste izabrali adekvatno putno osiguranje može da bude i nekoliko desetina puta veći od te razlike. Evo i kako.\nSkuplja polisa štiti od više osiguranih slučajeva\nSlužbena formulacija „osigurani slučaj“ koju koriste osiguravajuće kuće zapravo označava rizike koji su pokriveni: bolesti, povrede, zdravstvene probleme i druge nepredviđene događaje od kojih ste zaštićeni putnim osiguranjem. Da bi polisa bila jeftinija, zaštita od pojedinih rizika izostaje, pa tako možete ostati bez pokrivenih troškova stomatoloških usluga ili bez pomoći u slučaju krađe dokumenata i novca.\nGotovo svi paketi putnog osiguranja pokrivaju troškove neophodnih pregleda, hitnih medicinskih intervencija, pa čak i urgentnih operacija. Međutim, kod najjeftinijih polisa ne treba da računate da će vam osiguranje nadoknaditi i troškove boravka u bolnici za dane nakon same operacije ili zahvata. U većini evropskih zemalja jedan bolnički dan košta najmanje 150 eura i u poređenju sa tim ušteda od nekoliko stotina dinara za jeftiniji paket osiguranja zaista ne deluje isplativo.\nŠto manje platite polisu, manje novca imate na raspolaganju\nAko posmatrate dve polise putnog osiguranja koje pokrivaju identične rizike (bolesti, povrede), a cena je ipak različita, razlika je najverovatnije u sumama osiguranja. To je maksimalni iznos novca koji korisnik osiguranja ima na raspolaganju za pokrivanje troškova koji nastanu zbog štetnog događaja. Primera radi, jeftinija polisa ima pokrivene stomatološke usluge do 100 eura, a sve preko toga osiguranik mora sam da plati, dok ona skuplja pokriva račune stomatologa do 300 eura. Dovoljno je reći da u Švajcarskoj kod zubara za 100 eura možete da dobijete pregled i snimanje, dok ćete za lek ili privremenu plombu morati da platite barem duplo više.\nDa ne govorimo o tome kada je pacijentu neophodan medicinski transport kući. Kod polisa sa nižom cenom limit za prevoz pacijenta u domovinu iznosi oko 2.000 eura, dok je kod skupljih do 5.000, odnosno deset hiljada evra. Ponovo, da li je to vredno nekoliko stotina dinara uštede prilikom nabavke polise ?\nPrednosti najskupljih polisa\nUšteda od nepunih hiljadu dinara prilikom kupovine putnog osiguranja može vas kasnije koštati i nekoliko hiljada eura više ako dođe do štetnog događaja. Sa druge strane, skuplje polise korisnicima obezbeđuju i dodatne usluge koje mogu puno da znače u nevolji. Recimo, deca čiji su roditelji hospitalizovani u zemlji koju su posetili imaju pravo na besplatnu avionsku kartu kući, a osobe koje posećuju osiguranika u bolnici u inostranstvu dobijaju novčanu nadoknadu za svaki dan koji tu provedu. Takođe, u slučaju gubitka ili krađe pasoša, prtljaga i novca, najskuplje polise obezbeđuju administrativno-pravnu pomoć, prevodioca, a ako postoje problemi sa zakonom čak i usluge advokata. Ovakva vrsta usluga možda nije neophodna, ali je svakako korisna i olakšava neprijatne situacije u kojima se možete naći na putu.\nNe mora uvek najskuplje\nNaravno, sve ovo ne znači da uvek treba odabrati najskuplje putno osiguranje, ili da je najjeftinija varijanta obavezno loša. Putno osiguranje se uzima za „ne daj Bože“, za situacije u kojima osiguranik ni ne želi da se nađe i trudi se da do njih ne dođe. Upravo zbog toga vredi razmisliti o skupljim paketima putnog osiguranja kada idete u neku udaljenu zemlju, gde su kultura, ishrana i način života različiti od ovog na koji smo navikli. Pored toga, skuplje polise su dobar izbor za duža putovanja, jer se na njima povećavaju rizici od zdravstvenih problema i povreda. S druge strane, ako za vikend obilazite neki evropski grad ili idete na mesto gde znate šta možete da očekujete, verovatno vam neće biti potrebno ništa više od osnovnog paketa putnog osiguranja.\nNa našem sajtu osiguranik.com, prilikom kupovine putnog osiguranja, nakon što unesete svoje podatke dobićete prikaz ponuda koje su poređene po cenama.Pored svakog paketa možete videti od čega ste sve zaštićeni tj. kakve povrede, bolesti i situacije pokriva osiguranje, i do kog novčanog iznosa. Plaćanje je moguće obaviti i putem interneta, a polisa vam stiže odmah na e-mail.\nKupite putno osiguranje online\nTrenutno nije moguće postaviti nove komentare


Evropsko pravo ljudskih prava - Ćazim Sadiković | Knjiga.ba knjižara\nPisac: Ćazim Sadiković\nSitucija u pogledu zaštite ljudskih prava i osnovnih sloboda u Bosni i Hercegovini, u odnosu na ranije izdanje ove knjige, bitno je izmjenjena.\nKnjga Evropsko pravo ljudskih prava napisana je prema nastavnom programu predmeta Ljudska prava, koji se predaje na fakultetu kriminalističkih nauka u Sarajevu.Sadržaj knjige , također je , u osnovi, podudarani sa nastavnim programom predmeta Evropski sistemljudskih prava koji čini dio nastavnog plana Evropskog postdiplomskog studija. Pošto u ovom izdanju knjige nisam u dovoljnoj mjeri obuhvatio praksu Evropske konvencije za zaštitu ljudskih prava, preporučujem studentima da za tu svrhu koriste knjigu: Donna Gomien, Kratki vodič kroz Evropsku konvenciju o ljudskim pravima. Izdanje Pres Vijeća Evrope\nSitucija u pogledu zaštite ljudskih prava i osnovnih sloboda u Bosni i Hercegovini, u odnosu na ranije izdanje ove knjige, bitno je izmjenjena. Naime, 24. aprila 2002. godine Bosna i hercegovina je primljena u članstvo Savjeta Evrope. Na taj način, u Bosni I Hercegovini se ne primjenjuju samo odredbe Evropske konvencije za zaštitu ljudskih prava, kako to inače stoji u članu2.tačka2. Ustava Bosne i Hercegovine, nego i svi zaštitni mehanizmi te Konvencije.To podrazumjeva da će zaštitu ljudskih prava imaju veliku ulogu, kao što su Komitet ministara i Generalni sekretar Vijeća Evrope. Autor Knjga Evropsko pravo ljudskih prava napisana je prema nastavnom programu predmeta Ljudska prava, koji se predaje na fakultetu kriminalističkih nauka u Sarajevu.Sadržaj knjige , također je , u osnovi, podudarani sa nastavnim programom predmeta Evropski sistemljudskih prava koji čini dio nastavnog plana Evropskog postdiplomskog studija. Pošto u ovom izdanju knjige nisam u dovoljnoj mjeri obuhvatio praksu Evropske konvencije za zaštitu ljudskih prava, preporučujem studentima da za tu svrhu koriste knjigu: Donna Gomien, Kratki vodič kroz Evropsku konvenciju o ljudskim pravima. Izdanje Pres Vijeća Evrope Autor\nLjudska prava na udaru globalizacije...\nHuman Rights without Protection...\nLjudska prava bez zaštite...


Sport - Stranica 983 od 1085 - Dnevni list Danas\nPočetna » Sport » Page 983\nDalas „pustio“ Novickog da igra na EP\nZvanično najbolji košarkaš Evrope i zvezda NBA lige Dirk Novicki dobio je dozvolu svog kluba Dalas Meveriksa da ovoga leta nastupi za Nemačku na prvenstvu Evrope, koje se u septembru održava u Španiji.\nNovicki je dobio dozvolu „teladi“da nastupi i na Olimpijskim igrama naredne godine u slučaju da Nemci izbore plasman u Peking.\nNa startu protiv Slovačke\nŽenska odbojkaška reprezentacija Srbije prvi meč u D grupi 25. šampionata Evrope, koji se od 20. do 30. septembra održava u Belgiji i Luksemburgu, igraće prvog takmičarskog dana protiv selekcije Slovačke u Haseltu.\nDrugi meč u okviru takmičenja po grupama „plave“ će igrati protiv Holandije 22.\nBojana Jovanovski počinje pripreme za US open\nTeniserka Srbije, juniorka Bojana Jovanovski u Beogradu se sprema za američku juniorsku turneju i borbe u toj konkurenciji na Otvorenom prvenstvu SAD. Bojana Jovanovski, koja sada ima 15 godina, pre godinu dana nije ni bila na rang-listi ITF konkurencije do 18 godina, a sada je 11.\nPobede srpskih teniserki\nJelena Janković i Ana Ivanović prošle noći su se plasirale u treće kolo turnira u Los Anđelesu. Najbolja srpska teniserka i drugi nosilac na turniru koji se u kalifornijskom gradu igra za nagradni fond od 600.000 dolara bila je bolja od Kineskinje Šuaj Peng 6-1, 6-1, dok je kao peti nosilac Ivanovićeva pobedila Amerikanku Ešli Harklroud 6-4, 6-2.\nI pre odlaska na šampionat Evrope znali smo da su naši juniori za klasu bolji od svih reprezentacija istog uzrasta sa Starog kontinenta. Osvajanje svetskog juniorskog prvenstva i fantastični uspesi svih ostalih mlađih selekcija ovog leta, učinili su da i druge reprezentacije budu svesne toga.\nHolandski fudbaleri Arjen Roben i Rojston Drente potpisali su juče ugovore sa Realom iz Madrida, preneo je španski radio „Kadena SER“. Finansijski detalji o Robenovom transferu nisu saopšteni, ali se navodi da je mladi Drente potpisao ugovor vredan 13 miliona evra do 2012. Španska radio stanica prenela je da će Roben i Drente biti predstavljeni medijima sutra i da će moći da igraju za Real 11.\nNikola Žigić će karijeru nastaviti u Valensiji. Ukupna vrednost transfera je 20 miliona evra, a od te sume 15 miliona Rasing će dobiti u kešu, dok će ostatak biti kompenzovan kroz transfer nekog od igrača ekipe sa Mestalje.\n– Prezadovoljan sam postignutim dogovorom sa Valensijom, a zadovoljni su i ljudi iz Rasinga.\nPrave ocene na kraju sezone\nAko se po jutru dan poznaje, Partizan je dobro pazario ovog leta. Posle nekoliko promašenih prelaznih rokova, u kojima su igrači dovođeni bez koncepcije i osluškivanja potreba stručnog štaba, v.d. sportskog direktora Ivan Tomić, verovatni budući generalni sekretar Gordan Petrić i trener Miroslav Đukić napravili su, čini se, pravu selekciju fudbalera, kadrih da prekinu trofejni post u Humskoj.\nTalin se više ne sme ponoviti\nDan posle rezultatske blamaže i otužne igre u Talinu, u Zvezdinom taboru samokritički se osvrću na drugih sat i po duela sa Levadijom. Od prvog čoveka kluba do poslednjeg igrača, svi sa gorčinom govore o partiji koja ih je odvela u treću rundu kvalifikacija za Ligu šampiona, gde ih već sledećeg utorka čeka Glazgov Rendžers.\nŽenska košarkaška reprezentacija Srbije poražena je od selekcije Češke sa 55:63 (9:15, 15:19, 17:14, 14:15), u drugoj utakmici takmičenja u Grupi C na Univerzijadi u Bangkoku. Košarkašice Srbije su loše počele meč i neplanirano izgubile od solidnih Čehinja. Najefikasnija u ekipi Srbije bila je Miljana Musović sa 17 poena, dok su u timu Češke Mihala Hartigova i Johnova postigle po 12 poena.\nPeking smanjuje broj vozila na ulicama\nOrganizatori Olimpijskih igara 2008. saopštili su juče da prave plan da sklone 1,3 miliona automobila sa ulica glavnog grada Kine od sledećeg ponedeljka, prenose lokalni mediji. Organizatori Igara regulisaće broj vozila na ulicama tako što će uvesti sistem par-nepar, odnosno određenim danima u saobraćaju će biti automobili s parnim brojevima na tablicama, dok će drugim danima saobraćati automobili s neparnim.\nEvropska fudbalska unija (UEFA) najavila je da će pokrenuti istragu o ponašanju navijača na utakmici Zeta – Glazgov Rendžers, na kojoj su gledaoci na rasnoj osnovi vredjali napadača škotskog tima Demarkusa Bizlija.\n– Svesni smo ovog slučaja i prvo ćemo sačekati još nekoliko izveštaja da stignu, ali na osnovu svega što smo saznali, pokrenućemo istragu – izjavio je novinarima portparol UEFA Robert Fokner.\nBurzanović sprečio bruku\nCrvena zvezda se provukla u treće kolo kvalifikacija za Ligu šampiona. Naš prvak se propisno osramotio u jučerašnjem revanšu sa Levadijom, ali je samo zahvaljujući pogotku na strani trijumf estonskog kluba – 2:1 (1:1) ostao bez posledica po njegove (pre)visoke evropske ambicije. Igor Burzanović spasao je sezonu i izveo svoj, malo je reći neubedljiv, tim na megdan Glazgov Renžersu (14.\nĐUKIĆ: Nije sve u „batini“\nPartizanov trener Miroslav Đukić razočaran je odlukom Apelacione komisije, jer smatra da je UEFA mogla i morala biti manje kruta u primeni svojih propisa u slučaju kluba, čiji su igrači spakovali čak 11 golova u mrežu Zrinjskog.\n– Znali smo da UEFA retko ide protiv sebe i da je gotovo nemoguće očekivati da ukine već izrečenu kaznu, ali smo do kraja verovali u trijumf sportske pravde.\nPiše: O. N. 9. 8. 2007.\nŽARKO ZEČEVIĆ: Ni Bog nam nije mogao pomoći\nDan pošto je Apelaciona komisija Evropske fudbalske federacije potvrdila jednosezonsko proterivanje Partizana sa međunarodne scene, zbog nereda njegovih navijača u Mostaru, generalni sekretar srpskog kluba Žarko Zečević tvrdi da su crno-beli unapred osuđeni, bez ikakvih šansi u borbi ukidanje ove rigorozne mere.\n1 … 982 983 984 … 1.085


Prevodi sa slovenačkog na estonski jezik\nPrevodi sa slovenačkog na estonski jezik - Audio verzija\nBesplatni online prevod sa slovenačkog na estonski jezik\nZa online prevod sa slovenačkog na estonski jezik ne garantujemo kvalitet. Prevod na ovaj način ne može biti 100% tačan. Najbolje je da se obratite našem najbližem centru za tačan prevod.\nVerovatno su do sada svi dobili informaciju da jedino Prevodilački centar Akademije Oxford u celoj našoj zemlji zapošljava stručnjake koji su primarno specijalizovani da izvrše prevod sa estonskog jezika na naš i na mnoge druge jezike, ali i u obrnutom smeru. Upravo iz tog razloga mi možemo klijentima da ponudimo i direktno prevođenje sa slovenačkog jezika na estonski, a sudski tumači i prevodioci koji će da izvrše tu uslugu će se pobrinuti da ostvare zahtev svakog pojedinačnog klijenta, to jest da obrade najrazličitije sadržaje u pisanoj formi, ali će isto tako omogućiti klijentima da dobiju i usmeni prevod u navedenoj varijanti jezika.\nMoramo naglasiti da naši stručnjaci mogu kompletno da obrade i najrazličitije tipove dokumenata, ali isto tako rade i lekturu i korekturu, to jest pristupaju usluzi redakture, a ukoliko se dogodilo da je klijent predao nekome na izvršenje obradu različitih sadržaja, a nije dobio kvalitetnu uslugu. Trebalo bi da svi zainteresovani klijenti znaju da će se prevodioci i sudski tumači pobrinuti da obrade i različite vrste materijala vezanih za oblast marketinga, ali i književna dela, odnosno tekstove bilo koje tematike, složenosti, dužine i namene.\nTakođe će da izvrše i direktan prevod u pomenutoj jezičkoj varijanti za sve vrste onlajn sadržaja, tako da će klijentima ponuditi prevođenje u konkretnoj jezičkoj varijanti uz primenu smernica koje se odnose na SEO (Search Engine Optimisation). Uz sve to će i udžbenike takođe da prevedu u navedenoj jezičkoj varijanti, ali i članke iz novina, odnosno ilustrovane i stručne časopise, kao i sve ostale sadržaje za koje su klijentima potrebni direktni prevodi sa slovenačkog jezika na estonski.\nRadimo i kompletnu obradu za video i audio materijale, tako da klijenti kod nas dobijaju prvo u navedenoj varijanti jezika prevod za različite tipove filmova (animirani, dokumentarni, igrani, crtani) i emisija (zabavne, dečije, informativne, obrazovne i ostale), odnosno za serije, reklamne poruke i za sve ostale sadržaje ovog tipa, a zatim im omogućujemo da dobiju njihovo sinhronizovanje ili titlovanje.\nKada je u pitanju usmeno prevođenje u konkretnoj jezičkoj varijanti, prevodilac i sudski tumač će u zavisnosti od samog tipa događaja i zahteva klijenta da izvrše ili šapatno ili simultano, odnosno konsekutivno prevođenje. Napominjemo da je u našoj ponudi i iznajmljivanje opreme za simultano prevođenje, a ta usluga će se naći u ponudi ukoliko tim stručnjaka koji su zaduženi za njenu izradu bude procenio da je to odgovarajući tip usluge.\nPosebno moramo da se osvrnemo i na prevod dokumenata sa slovenačkog jezika na estonski, jer je u pitanju specifična vrsta usluge, budući da uz nju klijente kod nas očekuje i overa. A kako je u pitanju overa pečatom zvanično ovlašćenog sudskog tumača, to je obaveza naše institucije i da napomene da bi trebalo svaki klijent pojedinačno kome je ta usluga potrebna da potraži informacije koje se odnose na stavljanje specijalne vrste pečata, a koja je poznata kao Apostille ili haški. Za tu vrstu overe su zaduženi stručnjaci koji su zaposleni u okviru posebnih odeljenja osnovnih sudova naše zemlje i samo oni mogu i da pruže potrebne informacije klijentu, jer prevodioci i sudski tumači koji su u okviru Akademije Oxford zaposleni za to nisu nadležni. U slučaju da se dogodi da klijenta dobije informacije da je haški pečat obavezno staviti na dokumenta za koja zahteva obradu, on neizostavno mora da pita i da li se ova vrsta overe radi tek nakon što naši stručnjaci prevedu i overe određeni dokument ili se prvo stavlja haški pečat, pa se onda vrši obrada konkretnog dokumenta prema pravilima. Naglašavamo da će od tih informacija da zavisi i trajanje čitavog postupka, ali i informacija koja se odnosi na to gde će klijent prvo da ga odnese na obradu.\nUzevši u obzir da je obaveza sudskog tumača da izvrši upoređivanje prevedenog i originalnog dokumenta, to mi zahtevamo da klijenti kojima su direktni prevodi sa slovenačkog jezika na estonski potrebni, dostave originalna dokumenta na uvid, tako da ih mogu poslati preporučenom poštanskom pošiljkom ili preko kurirske službe, odnosno mogu da nam donesu direktno u poslovnicu. A za sve ostale sadržaje, a čija obrada ne uključuje overu, je predviđeno dostavljanje na obradu preko mejla, te će i njihovo preuzimanje po završetku prevoda biti izvršeno na isti način.\nKlijenti će prevedena i od strane sudskog tumača overena dokumenta da preuzmu u prostorijama jedne od naših poslovnica, ako im tako odgovara, a možemo i da im ih isporučimo na kućnu adresu. Ko god se bude opredelio za taj način dostave, svakako će morati direktno kuriru da plati navedenu uslugu, sobzirom na to da ona nije uračunata u cenu obrade dokumenta.\nPravo da skenirana dokumenta dostavi na mejl će imati samo onaj klijent koji ima potrebu da dobije brzo urađen prevod dokumenata sa slovenačkog jezika na estonski, ali je svakako u obavezi da izvrši i dostavljanje originala i to prema prethodno navedenim smernicama.\nNaglašavamo da će sudski tumači i prevodioci u ovoj varijanti jezika da obrade svaki dokument koji je vezan za oblast prava ili sudstva, odnosno nauke ili obrazovanja, te da će klijentima omogućiti da dobiju kompletno obrađena sva lična i dokumenta koja se predaju nadležnim institucijama, to jest različite tipove izjava, saglasnosti, uverenja i potvrda. Takođe će prevodilac i sudski tumač da prevedu i dokumenta koja se svrstavaju u poslovnu, odnosno tendersku i građevinsku, kao i tehničku dokumentaciju, ali i mnoga druga dokumenta za koja klijenti zahtevaju obradu.\nPrevođenje uverenja sa slovenačkog jezika na estonski\nStručnjaci zaposleni u okviru naše institucije su specijalizovane da izvrše i direktan prevod uverenja sa slovenačkog na estonski jezik i to svih vrsta, a na prvom mestu se misli na uverenje o nekažnjavanju i uverenje o neosuđivanosti. Klijenti će tom prilikom da dobiju dokument koji je i preveden i overen pečatom zvanično ovlašćenog lica, a prevodioci i sudski tumači takođe obrađuju i ostale vrste uverenja, odnosno izjava, saglasnosti i potvrda. Izuzev potvrde o stanju računa u banci i potvrde o slobodnom bračnom stanju, oni će kompletno da obrade i potvrdu o stalnom zaposlenju, saglasnost za zastupanje i potvrdu o visini primanja, te sva ostala dokumenta koja se podnose nadležnim institucijama.\nObrađujemo na zahtev klijenata i dokumenta iz oblasti obrazovanja i nauke, a što se odnosi na prevođenje sa slovenačkog jezika na estonski kako za uverenje o položenim ispitima, svedočanstvo završenih razreda osnovne i srednje škole i prepis ocena, tako i za diplomu i dodatak diplomi, potvrdu o redovnom školovanju i nastavne planove i programe fakulteta, odnosno za rezultate naučnih istraživanja, ali će po potrebi da prevedu i naučne patente, kao i diplomske i seminarske, te naučne radove, te mnoga druga dokumenta koja su za navedene oblasti vezana. Sem toga, sudski tumač i prevodilac prvo prevode, a potom i overavaju sva lična dokumenta (izvod iz matične knjige rođenih, pasoš, uverenje o državljanstvu, venčani list, pasoš, saobraćajna dozvola, izvod iz knjige umrlih, dozvola za boravak, vozačka dozvola, radna dozvola i ostala lična dokumenta), te će isto tako klijentima da omoguće da dobiju direktan prevod sa slovenačkog na estonski jezik za laboratorijske analize tehničkih uzoraka, građevinske projekte i deklaracije proizvoda, odnosno za uputstvo za rukovanje, kao i za sva ostala dokumenta koja ulaze u sastav bilo građevinske, bilo tenderske ili tehničke dokumentacije.\nNa zahtev zainteresovanog klijenta, prevodilac i sudski tumač će da pristupe i kompletnoj obradi medicinske dokumentacije (uputstvo za lekove i karakteristike proizvoda, specifikacije farmaceutskih proizvoda, dokumentacija o medicinskim proizvodima, lekarski nalazi i ostala), a isto tako su u ponudi i direktni prevodi za različita pravna akta (sudske odluke, licence, sudske presude i rešenja, ugovori, sudske tužbe, sertifikati, punomoćje za zastupanje, tekovine Evropske Unije i druga dokumenta vezana za oblast prava i sudstva).\nPodrazumeva se i to da naši stručnjaci kompletno obrađuju kako osnivački akt preduzeća i fakture, odnosno godišnje izveštaje, tako i rešenje o osnivanju pravnog lica, a zatim i statut preduzeća i poslovne odluke, te revizorske i finansijske poslovne izveštaje, ali i sva ostala dokumenta koja spadaju u poslovnu dokumentaciju.\nSvaki klijent kome su potrebni direktni prevodi dokumenata sa slovenačkog na estonski jezik ima dužnost da ispoštuje pravilo koje je vezano za dostavljanje na uvid originalnih sadržaja, a očekuje se i da on pribavi potrebne informacije koje se odnose na overu Apostille, to jest takozvanim haškim pečatom za sva ta dokumenta.\nPrevodi web sadržaja sa slovenačkog jezika na estonski\nNevezano za to da li klijent zahteva prevođenje web sajtova sa slovenačkog na estonski ili druge vrste sadržaja koji se na internet odnose, a poput na primer online prodavnica, web kataloga ili softvera (aplikacije i programi različitih vrsta), mogu biti potpuno uvereni da će sudski tumači i prevodioci njihov zahtev ostvariti na maksimalno profesionalan način. Onda kada to bude bilo potrebno, primenjivaće i smernice koje se odnose na optimizaciju tih sadržaja, što znači da će se prevod ovih materijala vršiti prema pravilima SEO (Search Engine Optimisation). Tako obrađeni materijali će vrlo brzo pošto budu bili zvanično postavljeni na web biti na mnogo boljem mestu u okviru pretrage i to upravo zbog primene ovih pravila.\nMožemo da ponudimo i usluge koje će da izvrše stručni korekturi i lektori, stim da napominjemo da je redaktura materijala namenjena svim onim sadržajima za koje su direktni prevodi sa slovenačkog na estonski jezik neprofesionalno izvršeni.\nTakođe radimo i direktan prevod tekstova sa slovenačkog na estonski jezik, a moramo naglasiti da prevodilac i sudski tumač u toj kombinaciji jezika mogu da prevedu tekstove bilo koje sadržine, odnosno namene i dužine. Dakle, nevezano za to da li su u pitanju stručni ili popularni tekstovi, navedeni stručnjaci će da prevedu sve sadržaje koji su vezani za oblast građevinske industrije i farmacije, odnosno informacionih tehnologija, ali i one koji se odnose na oblasti informacionih tehnologija i nauke, odnosno bankarstva, a zatim i sve koji se odnose na politiku ili pravo, te sociologiju, turizam i ostale oblasti, ali isto tako i one koji se mogu svrstati u domen društvenih, te prirodnih nauka.\nKada su u pitanju direktni prevodi audio i video materijala sa slovenačkog na estonski jezik, moramo naglasiti i da svaki klijent koji je za njihovo obrađivanje zainteresovan može da očekuje da mu bude pružena usluga sinhronizacije ili titlovanja. Podrazumeva se da će sudski tumač i prevodilac profesionalno da odgovore na zahtev klijenata kojima je kompletna obrada potrebna za različite vrste filmova i to počev od dokumentarnih i crtanih, pa do animiranih i igranih, a mogu da urade i direktan prevod reklamnih poruka u prethodno pomenutoj varijanti jezika, kao i svih tipova emisija, počev od zabavnih, preko obrazovnih, pa do informativnih, ali i svih ostalih audio i video sadržaja.\nPrevod romana sa slovenačkog na estonski jezik\nProfesionalni prevodi romana sa slovenačkog jezika na estonski se nalaze u zvaničnoj ponudi naše institucije, a naglašavamo da su prevodioci i sudski tumač specijalizovani za profesionalnu obradu i ostalih vrsta književnih dela u navedenoj varijanti jezika. Izuzev beletristike, oni će takođe da prevedu i dela koja spadaju u domen poezije i proze, kao i sva ostala književna dela. Podrazumeva se da će pomenuti stručnjaci da prevedu i različite vrste udžbenika, odnosno sadržinu ilustrovanih i stručnih časopisa, kao i članke iz novina.\nPomenućemo i to da sudski tumači i prevodioci mogu profesionalno, takođe da prevedu i sve materijale koji su vezani za oblast marketinga, tako da klijenti mogu da dobiju ne samo direktan prevod brošura i kataloga sa slovenačkog jezika na estonski, nego i vizit karti, reklamnih flajera i PR tekstova, a zatim i plakata i drugih reklamnih materijala. Ističemo da se tokom njihove obrade naši stručnjaci u potpunosti pridržavaju kako pravila struke, tako i pravila koja su prisutna u oblasti marketinga, tako da sa sigurnošću možemo reći da će i prevod ovakvih sadržaja biti u potpunosti profesionalno urađen. A kada oni budu završili sa njihovom obradom, svi govornici estonskog jezika koji budu došli u dodir sa prevedenim materijalima će biti u mogućnosti da vrlo lako shvate o čemu se radi, to jest šta se kroz pomenute sadržaje prikazuje.\nIsto tako, naši stručnjaci mogu da izvrše i usmeno prevođenje sa slovenačkog jezika na estonski, a ukoliko to zahteva klijent. Takođe ćemo im omogućiti i iznajmljivanje opreme za simultano prevođenje i to pod uslovom da se stručni tim u našoj poslovnici koji izrađuje ponudu za ovu uslugu opredeli za taj tip usmenog prevoda. A uslov da bi sudski tumači i prevodioci mogli da primene onu uslugu koja će moći da potpuno korektno odgovori na zahteve nekog događaja, jeste da nas klijent informiše o svim detaljima koji se odnose na njegovu organizaciju. Izuzev podatka o broju učesnika, mi tom prilikom moramo dobiti jasnu informaciju i o tome koliko bi trebalo taj događaj da traje, ali i da znamo u kom prostoru tačno će se organizovati, odnosno na koji način bi on trebalo onda bude sproveden, jer će naši stručnjaci isključivo na osnovu toga moći da odrede koja od svih tih usluga će moći da na konkretne zahteve da pruži adekvatan odgovor.


Toplane Sarajevo: Ukinuli smo dvije "bombe" u centru grada - Klix.ba\nBiH Toplane Sarajevo: Ukinuli smo dvije "bombe" u centru grada\nToplane Sarajevo: Ukinuli smo dvije "bombe" u centru grada\n12.11.2014. u 12:36\nNarodno pozorište Sarajevo Toplane Sarajevo Palata pravde\nZgrada pravosudnih institucija u Sarajevu (Palata pravde) od danas se zagrijava putem sistema KJKP Toplane Sarajevo, a uskoro bi u grijni sistem trebala biti uključena i zgrada Narodnog pozorišta.\nRadovi su obuhvatali rekonstrukciju postojeće toplovodne trase u dužini od 120 metara u postojećem betonskom kanalu, polaganje 130 metara nove toplovodne trase, polaganje 80 metara nove toplovodne trase, što je podrazumijevalo polaganje cijevi ispod mosta Čobanija, polaganje 150 metara nove toplovodne trase od mosta Čobanija do objekta Palate pravde, kao i 80 metara nove trase u objektu te polaganje 70 metara dužnih nove toplovodne trase od mosta Čobanija do zgrade Narodnog pozorišta.\n“Ukinuli smo dvije 'bombe' u centru Sarajeva. Postojeće kotlovnice su radile sa privremenim dozvolama i radile su na naftu. Stavili smo pod kontrolu kompletan proces grijanja u ovim institucijama, povećali smo kapacitet kotlovnice u Palati pravde na koju smo priključili nove objekte. Očekujemo i zahtjeve od drugih objekata da se priključe na ovu kotlovnicu, a Narodno pozorište će biti uključeno u sistem u narednih deset dana“, rekao je direktor Toplana Admir Džubur za Klix.ba.\nU objektu zgrade pravosudnih institucija je završena i rekonstrukcija priključnog mjesta i ugradnja mjerača toplote na osnovu kojih će se vršiti fakturisanje toplotne energije.\nProbno pogonsko funkcionalno puštanje sistema centralnog zagrijavanja se odvija od 10. novembra, kao preduslov puštanja u pogon sistema centralnog zagrijavanja za objekat pravosudnih institucija.\nMeđu zvanicama svečanog puštanja kotlovnice u rad bio je i Muhamed Kozadra, ministar finansija i v. d. premijera Kantona Sarajevo koji je istakao značaj dobro urađenog posla.\n“Ovo je primjer na koji način treba raditi i graditi, a pogotovo u urbanoj gradskoj zoni. S ovim projektom se godišnje štedi preko 500.000 litara lož ulja u prostorima pravosudnih institucija i Narodnog pozorišta. Čestitam Toplanama na apsolutno perfektnoj realizaciji čitavog projekta. Čestitam korisnicima, Sudu, zatvoru i Pravnom fakultetu koji se nalaze u ovom objektu“, rekao je Kozadra.\nProjekat priključenja zgrade pravosudnih institucija i zgrade Narodnog pozorišta na sistem centralnog zagrijavanja je finansirao Kanton Sarajevo putem Vlade Kantona tj. Ministarstva prostornog uređenja i zaštite okoliša sa 600 hiljada KM, kao i KJKP Toplane Sarajevo. Ukupna vrijednost investicije bila je 850 hiljada KM.\n8h 49min 81


Renault, Nissan i Uber sarađivaće strateški u evropskim zemljama. Cilj takve saradnje je da se poveća upotreba električnih automobila i proširi njihova infrastruktura.\nRenault i Nissan potpisali su sa Uberom, u okviru Alijanse Renault-Nissan-Mitsubishi, Memorandum o razumevanju u cilju elektrifikacije vožnje u Evropi. Renault i Nissan od sada će blisko da sarađuju sa Uberom kako bi njegovim vozačima u Evropi ponudili pristupačne električne automobile, posebno u Velikoj Britaniji, Francuskoj, Holandiji i Portugaliji. Ovo je nastavak uspešnog pilot-projekta koji su pokrenuli Nissan i Uber u Velikoj Britaniji.\nUber postaje platforma za mobilnost bez emisija, a ove nedelje povodom toga objavio je vest o potpisivanju Memoranduma o razumevanju. Očekuje se da će do 2025. godine 50 odsto ukupnih kilometara koje će Uber da pređe u sedam evropskih glavnih gradova (Amsterdam, Berlin, Brisel, Lisabon, London, Madrid i Pariz) da bude bez emisija. To znači da će do 2021. godine vozači moći da odaberu automobil bez emisija u gradovima koji čine 80 odsto Uberovog poslovanja na evropskom tržištu.\nKompanije će u okviru Memoranduma o razumevanju nastojati da ubrzaju integraciju električnih automobila i električnog ekosistema u evropskim gradovima, a cilj je i sledeće:\n- da se ponudi Uberovim vozačima-partnerima pristup Renaultovim i Nissanovim električnim automobilima: Renaultu ZOE i Nissanu LEAF kao i budućim električnim automobilima obe kompanije\n- da se proširi pilot-projekat pokrenut u Velikoj Britaniji i na Francusku do kraja 2020. godine, a zatim i na Holandiju, Portugaliju i druga tržišta, uz sprovođenje zajedničkih marketinških aktivnosti i edukaciju Uberovih vozača o prednostima i ponudi električnih automobila i omogući će im se i probne vožnje kako bi upoznali automobile.\n“Memorandum o razumevanju koji smo potpisali sa Uberom potvrda je naše sposobnosti da osvojimo nova tržišta i olakšamo profesionalnim vozačima energetsku tranziciju. Danas smo iskoristili svoju snažnu prednost: privlačnu ponudu električnih automobila koja doprinosi jačanju električne mobilnosti. Proteklih godina blisko smo sarađivali sa lokalnim vlastima kako bismo pronašli rešenja za sve veće izazove sa kojima se susreću gradovi: gradski saobraćaj, rast emisija ugljen-dioksida i smanjenje kvaliteta vazduha. Potpisivanjem Memoranduma o razumevanju želeli smo da udružimo snage kako bismo ubrzali promenu” rekao je Gilles Normand, viši potpredsednik Odeljenja za električna vozila i usluge mobilnosti Grupe Renault.\nJordi Vila, potpredsednik odeljenja za prodaju i marketing Nissana Europe, dodao je: „Nissan LEAF nas je u poslednjih desetak godina naučio da ljudi vole električnu vožnju i da će prelazak na električnu mobilnost pomoći vozačima da uštede novac i poboljšaju kvalitet vazduha u njihovim prestonicama. Saradnja sa Uberom u Velikoj Britaniji pomogla nam je da povećamo svest o važnosti prelaska na vozila bez emisija, a sada tu istu svest nastojimo da proširimo i na ostatak Evrope.”


Srpska raskinula 22 ugovora o koncesiji – ASinfo Portal\nBANJALUKA – Republika Srpska je u prošloj godini raskinula 22 ugovora o koncesiji, među kojima je najviše ugovora za male hidroelektrane.\nUgovori su najčešće raskidani zbog neispunjavanja ili kršenja ugovornih obaveza od strane koncesionara ili zbog iscrpljenih finansijskih mogućnosti koncesionara za završetak koncesionog projekta.\nIz izvještaja Komisije za koncesije RS, koji će na narednoj sjednici razmatrati Narodna skupština RS, vidljivo je da se ugovori za male HE često ne poštuju, a čak polovina ih je aneksirana.\n„Oko 50 odsto koncesionih ugovora, zaključenih u svrhu izgradnje i korišćenja malih hidroelektrana od momenta zaključenja, pa do kraja prošle godine, pretrpjeli su izmjene u pogledu koncesione naknade, dužine trajanja faza izgradnje hidroenergetskih postrojenja, rokova izgradnje malih hidroelektrana, te ostale izmjene“, navodi se u izvještaju.\nIsto tako, dodaju, veći broj koncesionih ugovora za izgradnju i korišćenje malih hidroelektrana je raskinut, bilo jednostrano od strane Vlade RS, bilo sporazumno jer je uočeno da nisu davali zadovoljavajuću realizaciju u prethodnim godinama, u odnosu na studije ekonomske opravdanasti i koncesione projekte.\nNajveći broj koncesija iz pomenutih ugovora je dodjeljen u 2006.\n„Od 73 aktivna projekata za izgradnju i korišćenje malih hidroelektrana do kraja 2020. u komercijalni rad je pušteno 29 malih HE, dok se u fazi izgradnje nalazi 11 objekata. Od 2004., kada je zaključen prvi koncesioni ugovor za male HE, pa do kraja prošle godine, ukupno su raskinuta 62 ugovora koja nisu opravdala svoje postojanje“, navode u Komisiji.\nIstakli su da nadležna ministarstva i Komisija, treba da obrate pažnju na poštovanje procedura i uslova pri promjeni vlasničke strukture u koncesionom preduzeću, odnosno pri prenosu ugovora o koncesiji sa starog na novog koncesionara kako bi se spriječile spekulativne radnje.\n„Komisija ponovo ističe neophodnost sveobuhvatne analize realizacije ugovora o koncesiji za izgradnju i korišćenje malih hidroelektrana, te raskidanja onih ugovora kod kojih koncesionari, bez opravdanog razloga, nisu realizovali bitne odredbe ugovora“, zaključuju u Komisiji.\nTagovi: koncesijemale hidroelektrane\nProšle godine isporučeno četiri miliona litara mlijeka


Hibridna ljubav – CfSP\nDragan Šutanovac 09/19/2019 Comments (0)\nKada smo 2009. godine po prvi put usvojili strateške dokumente u oblasti odbrane i bezbednosti, jedna od ideja je bila motivacija i angažovanje institucionalnih kapaciteta sa ciljem uspostavljanja hijerarhije strategijskih dokumenata. Nažalost, to se nije desilo, pa ni danas nemamo spoljnopolitičku ili nacionalnu strategiju. Posledica je više nego očigledna – spoljna politika nam se vodi u skladu sa istraživanjem javnog mnjenja i rejtingom političkih ideja. Tako smo kao društvo, došli u paradoksalnu situaciju da nam drug Vulin, ničim izazvan ministar odbrane, kroz Strategiju nacionalne bezbednosti definiše nacionalne vrednosti i nacionalne interese, a frazologija koju koristi podseća na saopštenja bizarne političke organizacije koja se naziva Pokret socijalista.\nU osetljivom geopolitičkom pozicioniranju na Balkanu i posebno ranjivoj poziciji Srbije, najuticajnije zemlje sveta eksplicitno podržavaju nastavak dijaloga Beograda i Prištine, bez nametanja rokova i mogućih rešenja,”no time limit or border limit talks”. Iako smo mogli čuti da se razmišlja o različitim opcijama, ideolog Pokreta socijalista plasirao je, preko Vlade, u Narodnu skupštinu na usvajanje strateška dokumenta koja ograničavaju pregovaračku poziciju Srbije i limitiraju kapacitet celokupnih pregovora. Jer ukoliko Strategija nacionalne bezbednosti definiše sadašnje stanje zamrznutog konflikta kao konačno, onda je legitimno postaviti pitanje čemu pregovori? Ali obzirom da će se pregovori izvesno nastaviti, čemu onda strategije koje vezuju ruke pregovaraču?\nIstine radi, u Izveštaju Evropske komisije za 2019. godinu za Poglavlje 31. stoji da Srbija treba završiti reviziju strategija bezbednosti i odbrane, ali tako da one u potpunosti odražavaju orijentaciju Srbije ka EU! Celokupni rad aktuelnog ministra i razvoj bilateralne i multilateralne saradnje u oblasti odbrane odražava orijentaciju fantomskog Pokreta socijalista ka zemljama i organizacijama koje nas „s ljubavlju“ koriste u ostvarenju svojih projektovanih uticaja. Slična situacija je i sa najavljenim sporazumom o slobodnoj trgovini sa ruskom evroazijskom ekonomskom unijom za koju već sad znamo da ćemo morati da je raskinemo kada se pridružimo EU. To je i Mekalister, prilikom nedavne posete Beogradu potvrdio kada je sugerisao da ne zaboravimo izlaznu klauzulu kako bi se mogli nesmetano povući iz takvog sporazuma. Naravno, ukoliko nam Vlada sa takvim ministrima i dalje želi integraciju u EU.\nAko težimo da nam strateška dokumenta u oblasti bezbednosti odražavaju orijentaciju Srbije ka EU, onda je nejasno zbog čega su izostavljene hibridne pretnje koje u savremenom svetu predstavljaju sve veći bezbednosni izazov. Opravdanje za takvo ignorisanje nije, i ne može biti, činjenica da Srbija ne poseduje definisane snage, sredstva i procedure koje se bave sprečavanjem hibridnih pretnji, te da je neophodno normativno, doktrinarno i organizaciono uređenje ove oblasti. Identično tome, nije razrađen ni koncept totalne odbrane jer se ne zna šta on podrazumeva, te kakve koristi ili posledice ima po državu, društvo i građane. Ipak, koncept totalne odbrane je uveden u Strategiju nacionalne bezbednosti, dok su hibridne pretnje izostavljene.\nI dok su zemlje EU, u Finskoj osnovale Evropski centar za suprotstavljanje hibridnim pretnjama čiji je cilj borba protiv nekonvencionalnih metoda ratovanja poput dezinformacija i lažnih vesti, Srbija pažljivo osluškuje savete koji dolaze sa istoka jer zapad je interes a istok opredeljenje. Kada smo pristupili uspostavljanju Okvirnog mehanizma za sajber napade protiv EU, „s ljubavlju“ i sa najvišeg mesta nam je izraženo negodovanje i zabrinutost, te sugestija da pazimo šta radimo kako ne bi ugrozili nivo naših odnosa. U isto vreme, diplomatski nam se često skrene pažnja zbog našeg pridruživanja izjavama EU koje se odnose na restriktivne mere protiv sajber napada jer se percipiraju kao nepovoljne za Rusku Federaciju. Kulminacija ovakvog ponašanja ministra odbrane je ignorisanje upitnika EU u vezi hibridnih pretnji. Tek nakon godinu dana Ministarstvo odbrane dostavilo je stav, po kome Srbija ne treba da učestvuje sa EU u zajedničkom suprotstavljanju hibridnim pretnjama jer bi to ugrozilo naše bilateralne odnose sa Ruskom Federacijom.\nBez ikakvih namera da raspravljamo o bilo čijim emocijama, ova zemlja se izborila za svoj evropski put koji je definisala kao svoj nacionalni interes i koji ne sme i ne može biti doveden u pitanje, posebno ne od političkog subjekta bez legitimiteta, ma koliko on bio posvećen i odan prijatelj.\nIzvor: List “Nedeljnik”\nPrevious OMČA I STARO NAORUŽANJE\nNext Predstava i realnost raketne drame na Bliskom istoku


Mladoj, rastućoj porodici je neophodno jedno udobno i prijateljsko mesto za sve njene članove podjednako...\nOvo, zapravo, znači da je mladim porodicama potrebno mesto koje je najpre u skladu sa njihovim godinama, a zatim u potpunosti spremno da odgovori svim ostalim zahtevima, i to svakog člana ponaosob. Međutim, koliko god da se radi o jednoj porodici, svima nam je dobro poznata ona čuvena izreka “sto ljudi – sto ćudi”, pa je u skladu sa tim ponekad jako teško pronaći najbolji dizajn koji može da odgovara porodičnim zahtevima.\nPrimera radi, roditeljima je potrebno jednostavno mesto sa mekim nijansama koje bi stvorile ugodan osećaj. Ali to ne znači da možemo da teramo našu decu da žive u prostoru koji smo mi osmislili. Možda im se jednostavno ne sviđa dizajn, ili se osećaju neprijatno u tom prostoru pa samim tim ne mogu da budu dovoljno produktivni. Kako onda pronaći savršen balans?\nKad god ste u nedoumici, odigrajte na kartu jednostavnosti. Jednostavna dnevna soba pomešana sa trpezarijom idealna je za očuvanje zajedničkog prostora koji se istovremeno može prepravljati po meri, i u kome ima sasvim dovoljno mesta za sve ukućane. Izbor funkcionalnog ali i modularnog nameštaja ovde može biti od velike koristi, kako po pitanju praktičnosti, tako i po pitanju lakoće održavanja.\nA ukoliko želite da neki deo stana načinite estetski primamljivijim, a da opet u njemu ima i sasvim dovoljno funkcionalnosti, slobodno iskoristite tapete koje mogu da ulepšaju sobu, ili samo naglasite jednostavan pod od pločica. Ovo ne samo da će sačuvati zidove i podove, već je i izuzetno lako za čišćenje, što umnogome olakšava roditeljski posao.\nJoš jedan koncept koji možete primeniti u svom stanu je postavljanje televizora ispred vašeg dnevnog i trpezarijskog stola, upravo u zoni vaše minimalističke kuhinje. Na ovaj način, ne samo da će ovaj kutak doma postati mnogo moderniji, već ćete i dalje moći da gledate svoj omiljeni film svuda. Što prirodnije boje odaberete – to vas manje glavobolje čeka, a stavljanje nekih prirodnih elemenata u životni prostor je takođe dobro za stvaranje prijatnog osećaja.\nDizajn apartmana za mladu porodicu takođe zahteva udobnu glavnu spavaću sobu koja može biti prijatno mesto za roditelje. Pogodno je da primenite svoj omiljeni stil, ali ne bi bilo loše da se odlučite za meke i jednostavne oblike kako biste sebi napravili tiho mesto za odmor i relaksaciju posle napornog dana.\nAko je moguće napraviti dečiji prostor, možete to učiniti. Koristite svetlu boju sa nekim opuštenijim karakteristikama, jer će stvaranje šaljivog prostora pomoći vašoj deci da rastu, da se igraju i uče nove stvari. Za ovaj prostor možete koristiti drveni pod jer vam može pomoći da izbegnete klizanje (i eventualne ozlede) a korišćenje prirodnog svetla je svakako bolje od električne lampe. Takođe razmislite i o stvaranju zanimljivog prostora za učenje koje može povećati interesovanje dece.\nNa kraju, kupatilo, kao prostor koji bi trebao da bude opremljen tako da svaki član porodice svoje potrebe ovalja što efikasnije i brže. Za veće porodice najbolje rešenje svakako jesu tuš kabine koje se lako mogu očistiti i brzo spremiti za naredno kupanje, ali ukoliko raspolažete pristojnim prostorom onda to svakako može biti i kada većih dimenzija koja će pomoći da se relaksirate do mile volje.


Jeftini letovi iz Somalije za Ekvatorijalnu Gvineju - Avionske karte Somalija Ekvatorijalna Gvineja - eSky.ba\nLetovi iz Somalije za Ekvatorijalnu Gvineju\nPretražite letove iz Somalije za Ekvatorijalnu Gvineju\nProvjerite najbolje ponude letova iz Somalije za Ekvatorijalnu Gvineju\n✔ Postoje li posebne ponude za letove iz Somalije za Ekvatorijalnu Gvineju na eSky.ba?\n✔ Mogu li se pobrinuti za osiguranje prilikom rezervacije leta iz Somalije za Ekvatorijalnu Gvineju?\n✔ Ako rezerviram let iz Somalije za Ekvatorijalnu Gvineju, mogu li rezervirati ujedno i smještaj?\n✔ Koje avio-kompanije nude letove iz Somalije za Ekvatorijalnu Gvineju?\nBudite sigurni, da na eSky.ba ponuda letova iz Somalije za Ekvatorijalnu Gvineju uključuje ne samo niskotarifne avio-kompanije, već i one koje su specijalizirane za visoki standard.


Želite na par sati u Veneciju? Nećete moći bez rezervacije i plaćanja naknade | Novosadski informativni portal 021\nSvrha sistema plaćenih rezervacija nije ograničiti broj turista u istorijskom središtu, nego da se deo posetilaca podstakne da grad posećuju u manje popularno doba godine, kada će cena rezervacije biti niža.\n"Počećemo s eksperimentalnom fazom tokom koje rezervacije neće biti obavezne, nego opcione i biće besplatne", rekao je venecijanski zvaničnik zadužen za turizam Simone Venturini.\nPosetiocima koji dolaze na jednodnevne izlete biće ponuđeno da se prethodno prijave za rezervacije podsticajima, "poput na primer popusta na ulaznice u muzeje", rekao je Venturini. Datum stupanja na snagu novog sistema biće poznat narednih nedelja.\nSistem, na kojem se radilo godinama, postaće obavezan 2023. godine, kada će posetioci na jednodnevnim izletima morati da plate naknadu od tri do deset evra, u zavisnosti od perioda u kom posećuju središte grada.\nPosetioci koji prenoće u Veneciji i već plaćaju takozvani turistički porez neće morati da plate naknadu za rezervaciju.\nJednom kad rezervacije postanu obavezne, ulazak posetilaca u središte grada kontrolisaće se na autobuskoj i železničkoj stanici, dva glavna punkta kojima turisti stižu u grad.


"Evo šta sadrži prvi memorandum Unije albanskih opština" | KoSSev\nIzvor: Lajmi.net (Tekst je izvorno preveden sa albanskog, sinoćno izdanje)\nOvo je tekst Ahmetijeve objave:\nMi, gradonačelnici Tirane, Prištine, Tetova, Ulcinja i Preševa, okupili smo se sa željom i dobrom voljom da postavimo temelje čvrste saradnje, efikasne, održive i dugoročne, između glavnih gradova, urbanih životnih sredina trećine albanskog stanovništva u regionu.\nSa čvrstim uverenjem, u cilju solidarnosti i bratstva, koji postoje između Albanaca gde god da su;\nSvesni da su najveći izazovi sa kojim se danas Albanci suočavaju - napredak, razvoj i bolji život;\nSvesni važnosti za uspeh naše saradnje, za unapređenje položaja Albanaca u regionu;\nUvereni da udruženim snagama, učeći jedni od drugih iz iskustava i podržavajući jedni druge, možemo da garantujemo bolji kvalitet života naših građana;\nOdlučili smo da osnujemo ovu asocijaciju po ugledu na praksu najboljih evropskih modela, kako bi bila uspešna u istoriji;\nSa nadom da će se ovaj model, koji stvaramo, proširiti i da će uključiti bilo koji drugi centar koji naseljavaju Albanci;\nDa kreiramo platformu o saradnji koja će omogućiti našim opštinama da intenziviraju razmenu iskustava i ekspertize u oblasti urbanističkog planiranja, inovacija, zaštite životne sredine, kulture i novih oblika finansiranja;\nDa se uspostavi Stalna grupa za koordinaciju koja će da posreduje u cilju nesmetane komunikacije i konkretne saradnje između naših opština, na svim poljima predviđenim memorandumom, ili u bilo kojoj drugoj oblasti od interesa;\nDa razvijemo redovnu razmenu ekspertize, iskustva i projekata koji su se pokazali uspešnim;\nDa redovno razvijamo zajedničke programe kulture i umetnosti;\nDa sarađujemo u prikupljanju sredstava, u regionalnim i prekograničnim projektima;\nDa podržavamo jedni druge merama, sredstvima, stručnošću i osobljem u slučaju vanrednih situacija.\nUvereni smo da, kroz ovu platformu o saradnji - stvaramo sinergiju između opština Tirana, Priština, Tetovo, Ulcinj i Preševo, ili sa bilo kojom albanskom opštinom u regionu koja bi želela da se pridruži ovoj inicijativi, i da ćemo biti u mogućnosti da koristimo, na najefikasniji način, naše ljudske i finansijske resurse za rešavanje problema koji se zaista tiču naših građana, što će imati veliki podsticaj za razvoj prostora na kojem žive Albanci.\n(Potpisano od strane gradonačelnika u Tirani, Prištini, Tetovu, Ulcinju i Preševu)


N1info\t04.11.2018 12:22\nCrveno-beli gostuju Novosađanima, koji uoči tog meča imaju pet uzastopnih pobeda, u subotu od 15 časova na otvaranju 15. kola Superlige Srbije.\n"Sigurno da nas čeka teška utakmica protiv ekipe koja u poslednje vreme ima jako dobre rezultate i igra baš dobar fudbal. Proleter hit ove sezone u Superligi, ima spoj mladih igrača i povratnika, koji su imali dobre karijere pre povratka u klub. Spremićemo se na najbolji mogući način, poštujemo rivala koji ima pet vezanih pobeda i kod koga se vidi jasan pečat Dragana Radojičića, trenera koji se dokazao u Srbiji, a ima i titulu osvojenu u Crnoj Gori. Jedino što nas malo brine je stanje terena koji nije baš najbolji", izjavio je Milojević.\nDuel na Karađorđu biće uvertira za ono što sledi u utorak kad Zvezda dočekuje Liverpul u četvrtom kolu Lige šampiona.\n"Svesni smo da je veće interesovanje za duel sa Liverpulom, ali uvek ponavljam, prioritet nam je prvenstvo i zaista razmišljamo samo o Proleteru. Ima vremena do Liverpula, igrači i svi u klubu su maksimalno fokusirani na subotnji duel".\nSrpski šampion je trenutno prvi na tabeli domaćeg prvenstva sa 30 bodova, devet više od niškog Radničkog i 13 od trećeplasiranog Partizana.\n"Nema opuštanja. Prvenstvo je dugo. Niko ništa nije osvojio u oktobru ili novembru. Ima dosta kvalitetnih ekipa u našoj ligi, zanimljivo je i ne razmišljamo o bodovnoj razlici. To nam može doneti samo štetu. Šampionska borba nije gotova, pregršt bodova je u opticaju, predstoji i podela pred plej-of... Gledanje tabele je na neki način zabranjena tema kod nas".\nTrener kluba iz Ljutice Bogdana za kraj je istakao i da ga jako raduje dobra forma napadača Milana Pavkova.\n"Nekorektno mi je da pričam o pojedincima, ali zato što je dobar zato i jeste u Zvezdi. Za napadače je bitno da postižu pogotke i svi smo srećni zbog njegove efikasnosti. Golovi donose samopouzdanje, a plod su truda i rada na treninzima", zaključio je Milojević.


Održana šesta sednica Izvršnog odbora Fudbalskog saveza Beograda | Fudbalski savez Beograda\nOdržana je šesta sednica Izvršnog odbora Fudbalskog saveza Beograda. Na dnevnom redu našlo se čak četrnaest tačaka, a najvažnije su se odnosile na pripremu za novu sezonu 2020/2021, kao i na utvrđivanje termina za održavanje Skupštine FSB. Sednicu je vodio potpredsenik Fudbalskog saveza Beograda Željko Popović koji je na početku pozvao sve prisutne da minutom ćutanja odaju poštu nedavno preminulom predsedniku Fudbalskog saveza Beograda Iliji Petkoviću.\nPošto je usvojen zapisnik sa prethodne, pete, sednice IO FSB i verifikovane odluke sa 8. i 9. sednice odbora za hitna pitanja FSB, praktično je zaključena takmičarska sezona 2019/2020, jer su jednoglasno usvojeni izveštaji svih takmičarskih organa i time potvrđene konačne tabele u ligama koje organizuje i vodi Fudbalski savez Beograda. Članovi IO FSB usvojili su i izveštaj o realizovanoj edukaciji za trenersku UEFA “B” diplomu koja je okončana u junu mesecu. Takođe doneta je i odluka o suspernziji klubova koji nisu izmirili svoje dospele obaveze prema savezu (odluku pogledajte ovde).\nU Zonskoj ligi Beograda u kojoj naredne sezone igra 18 klubova naći će se lazarevački “Borac”, “Srem” iz Jakova i “Kosmaj” iz Ralje. Prvu beogradsku ligu koja će u grupama “A” i “B” imati po 16 klubova, a u grupi “C” dva manje, popuniće FK “PKB” iz Padinske Skele i FK “Umka” (grupa “A”), predstavnik FSO Lazarevac u grupi “B” i predstavnik FSO Sopot u grupi “C”. Sastavi Međuopštinske lige i Opštinske lige Barajevo biće poznati naknadno kada se završi prijavljivanje klubova za ovo takmičenje koje je u toku.\nČlanovi IO FSB zatim su usvojili i predlog kalendara takmičenja za sezonu 2020/2021, pa će tako prvo prvenstveno kolu u Srpskoj ligi - grupa “Beograd”, Zonskoj ligi Beograda i Prvoj beogradskoj ligi (grupe “A” i “B”) početi za vikend 15. i 16. avgusta, dok će klubovi u Prvoj beogradskoj ligi - grupa “C” startovati nedelju dana kasnije - 22. i 23. avgusta 2020. godine. Kalendar takmičenja u seniorskim ligama FSB (osim Međuopštinske i OL Barajevo) možete videti ovde:\nNa samom kraju u članstvo Fudbalskog saveza Beograda primljena su tri nova kluba i to SFU “Hram” (futsal), FK “Železnik 1930” i SU OFK “Boždarevac”


Nema podataka o novinarima osuđenim za klevetu – mojKontakt portal – Radio Televizija Kontakt\nNaime, u odgovorima na upitnik, na 335. pitanje Evropske komisije u Poglavlju o političkim kriterijumima o statističkim podacima o tužbama za klevetu protiv novinara i predstavnika civilnog društva, odgovoreno je da BiH takve podatke – nema.\n“Ni Visoki sudski i tužilački savjet ne raspolaže podacima o tužbama za klevetu protiv medija i predstavnika organizacija civilnog društva, jer nije moguće izdvojiti podatke o tuženim licima na način kako je traženo ovim pitanjem, kao ni podacima o dosuđenim iznosima za naknadu štete koja je prouzrokovana klevetom”, odgovoreno je sa nivoa BiH. Slično su odgovorili i predstavnici FBiH, dok su u RS imali podatke o tome da su protiv medija vođena 23 postupka, kojima su izrečene novčane kazne od dvije do 45.000 KM, i tri protiv predstavnika civilnog društva, međutim problem s ovim podacima je što se nigdje ne navodi na koji period se oni odnose.\n“VSTS BiH ne raspolaže podacima o predmetima klevete u kojima su stranke u postupku mediji i/ili novinari s obzirom na to da u CMS-u nije obavezno evidentiranje zanimanja stranaka u postupku”, naveli su oni.\nU upitniku je takođe naveden podatak da je BiH prva u regionu dekriminalizovala klevetu, odnosno iz krivično-pravne sfere ju je prebacila u građanski parnički postupak. To, praktično, znači da se za presuđene klevete novinara i izdavača ne može kazniti zatvorom, već samo novčanom kaznom. Koliko je to dobro može se postaviti pitanje, s obzirom na to da u većini zemalja Evrope i demokratskog Zapada kleveta nije dekriminalizovana. Prema podacima Međunarodnog novinarskog instituta iz Londona, u EU samo Irska, Ujedinjeno Kraljevstvo, Estonija, Rumunija i Kipar imaju zakonodavstvo slično onom u BiH da je kleveta dekriminalizovana. U svim ostalim zemljama za klevetu je predviđena krivična odgovornost. Od tih zemalja, samo u Francuskoj, Hrvatskoj i Bugarskoj se za klevetu ne ide u zatvor. U svim ostalim zemljama, uključujući i zemlje poput Njemačke, Švedske i Austrije, za klevetu je predviđena zakonska kazna. U našem regionu Makedonija i Crna Gora imaju zakonodavstvo slično našem, dok je u Srbiji kleveta krivično djelo, ali bez zatvorske kazne.\n“Pravo pristupa informacijama novinarima se garantuje kao svim drugim fizičkim licima”, istakli su u odgovorima.


U sklopu obilježavanja rođendana Božijeg poslanika, Muhammeda a.s., danas je u Bijeloj džamiji upriličeno učenje hatme Božijem poslaniku. U ovoj manifestaciji učestvovalo je preko 300 učenika osnovnih i srednjih škola sa općine Visoko, a cilj manifestacije je bila jedna zanimljiva ideja, da se hatma, odnosno cijeli Kur'an, prouči za 20 minuta.\nOvo je jedna veoma rijetka manifestacija i veoma lijep način da obilježimo rođenje našeg miljenika, Allahovog poslanika Muhameda s.a.v.s., ali i vrlo dobra veza mladih sa Islamom, što ste eto vi i zabilježili i što je nama iz aktiva vjeroučitelja vrlo drago da smo uspjeli sakupiti preko 300 mladića i djevojaka koju su odlučili da nam pomognu u našem naumu da proučimo cijeli Kur'an za samo 20 minuta. Glavna zamisao je da svaki od ovih učenika koji su se okupili danas prouče po jednu stranicu, pa tako da svi zajedno, mi kao njihovi učitelji i oni kao naši učenici, proučimo hatmu našem najvećem učitelju, Muhammedu a.s. Zahvalio bih se svim vjeroučiteljima iz Visokog koji su nam pomogli u ovom naumu i koji su podržali ovu ideju te učestvovali u njenoj realizaciji, kao i svim učenicima što su se odazvali našem pozivu, kazao je za našu redakciju idejni tvorac ove manifestacije profesor Haris Gorak.\nNakon proučene hatme prisutnima se obratio i glavni imam Medžlisa islamske zajednice Visoko, Ibrahim ef. Hadžić, koji se zahvalio svim mladima koji su prisustvovali ovakvom jednom događaju i svojim prisustvom uveličali ovu manifestaciju koja je vrlo rijetka, ne samo kod nas već i u cijelom svijetu.\nNa kraju programa svi učesnici manifestacije su dobili prigodne poklone koje su obezbijedili VisokoGas i Vispak d.o.o. Visoko te su svi u ugodnoj atmosferi nastavili da se druže u prostorijama Bijele džamije uz ilahije i kaside.


POŽAREVAČKI OSNOVCI PROSLAVILI SVETOG SAVU, ŠKOLSKU SLAVU\n27 Jan 2017, 15:13 Požarevac SatTV Stefan Tomić\nDan škole – Sveti Sava obeležen je u požarevačkim osnovnim školama.\nGoran Seger direktor OŠ „Kralj Aleksandar I” je istakao da „Dan Svetoga Save prvog srpskog prosvetitelja , književnika diplomate i poglavara naše crkve je dan kome se svi posebno radujemo, to je trenutak kad bi trebalo da se smerno i skromno pomolimo Bogu za zdravlje, ljubav i mir među ljudima, među našom decom, roditeljima i nastavnicima naše škole”. „Da poželimo da ljubav iskrenost i pravednost budu naši svakodnevni ispiti na kojima će mo uvek postići najveće uspehe”, zaključio je Seger.\nDirektorka OŠ „Sveti Sava” Margareta Sekulović rekla je da se rad u OŠ „Sveti Sava” zasniva na poverenju i razumevanju od strane članova školskog odbora i Saveta roditelja. „Plodnu i dobru saradnju škola ostvaruje sa lokalnom samoupravom, školskom upravom , preduzećima, institucijama i organizacijama na nivou grada Požarevca i šire, kao i sa svim osnovnim i srednjim školama”. „ Ovo potvrđuju i investiciona ulaganja u prošloj godini, što nam je omogućilo sanacijukrova i gromobranske instalacije u izdvojenom odeljenju i centralnoj školi” zaključila je ona.\nDirektor OŠ „Desanka Maksimović” Zlatan Radovanović napomenuo je da je delo Svetoga Save jedna duhovna čitanka, otvorena knjiga koja prenosi mir i ljubav, smirenost, darežljivost, čovekoljublje, trpeljivost, odanost veri i molitvi. Nastavljajući svoju priču Radovanović reče: „ U svakom pokolenju Sveti Sava se javlja kao istina, kao istrajan borac kao usmerivač naših stremljenja, pod čijim okriljem očekujemo vedru i poštenu budućnost”.


Sutra u Sarajevu nova runda razgovora "šestorke" - Klix.ba\nSutra u Sarajevu nova runda razgovora "šestorke"\n16.11.2011. u 12:19\nLideri šest vodećih stranaka SDPBiH, SDA, SNSD, SDS, HDZBiH i HDZ 1990 sastat će se sutra u Sarajevu u zgradi Parlamentarne skupštine BiH u pokušaju da se više od 13 mjeseci nakon općih izbora konačno postigne dogovor o formiranju vlasti na državnom nivou.\nOrganizator sutrašnjeg sastanka bit će HDZ1990, a zamjenik predsjednika ove stranke Martin Raguž izjavio je Feni da je aktualni trenutak takav da bilo kakvo izbjegavanje dolaska u instituciju parlamenta BiH neće biti dobra poruka ni za koga.\nZato Raguž nije želio spekulirati o bilo čijem nedolasku, nego očekuje dolazak svih predsjednika stranaka koji su pozvani.\nOn, također, očekuje da se nakon uspostave vlasti u dva kantona (Srednjobosanski i Hercegovačko-neretvanski) iskoristi politički zamah i napravi ozbiljan korak naprijed u smislu da se, kada su u pitanju ključni zakoni vezani za evroatlantski put BiH, sutra posao okonča ili dovede do najvećeg mogućeg stepena suglasnosti.\n"Očekujem pozitivan ton sastanka i očekujem da svi drugi daju pozitivan doprinos", kazao je Raguž.\nZamjenik predsjednika Stranke demokratske akcije Asim Sarajlić izjavio je Feni da očekuje da će se pozivu predsjednika HDZ1990 Bože Ljubića odazvati lideri svih stranaka "šetorke", koja je pokušavala nizom pregovora da dođe do rješenja za Vijeće ministara BiH i druga otvorena pitanja.\n"Očekujem, naravno, da se konačno postigne dogovor, ali nemam nekih novih elemenata koji bi me činili optimistom", kazao je on.\nMeđutim, imajući u vidu da je o aktualnim otvorenim pitanjima (zakonima o popisu stanovništva, vojnoj imovini, državnoj pomoći) gotovo već postignut konsenzus, Sarajlić se nada da će lideri sutra napraviti kvalitetan iskorak i dogovoriti sastav Vijeća ministara BiH.


- Verujemo da je smanjenje broja pritužbi posledica većeg nivoa zaštite potrošača i povećane svesti trgovaca u odnosu prema potrošačima, ali još ne možemo da kažemo da je stanje idealno - rekao je Ljajić novinarima povodom Svetskog dana potrošača.\nOn je u tržnom centru "Delta siti" u Beogradu građanima delio pisana uputstva o zaštiti prava potrošača.\nPo rečima Ljajića, najviše pritužbi potrošača odnosilo se na kupovinu obuće, mobilnih telefona, računara, nameštaja, televizora i odeće.\nNajveći broj pritužbi je iz Beograda, 46 odsto, i Vojvodine, 23 odsto.\nProšle godine manje pritužbi potrošača nego 2014.\n- To govori da su u ostatka Srbije potrošači manje upoznati sa svojim paravima nego u Beogradu i Vojvodini - rekao je Ljajić i istakao da je svest potrošača o njihovim pravima povećana u poslednjih nekoliko godina.\nOn je naveo da je tržišna inspekcija prošle godine reagovala na 3.000 poziva građana i da je u proteklih godinu i po podnela 1.322 prekršajne prijave zbog kršenja prava potrošača.\nLjajić je podsetio da je Ministarstvo trgovine pokrenulo kampanju kako bi se podigla svest građana o značaju zaštite prava potrošača.\nPredsednik Nacionalne organizacije potrošača Srbije (NOPS) Goran Papović je kazao da sve veći broj potrošača upoznat sa svojim pravima.\n- Pre nekoliko godina svega 15 do 20 odsto potrošača je znalo koja su njihova prava, a sada ih je oko 70 odsto - rekao je on.\nPrema podacima NOPS, potrošači se najviše žale na mobilnu telefoniju, odnosno na kvalitet telefona i usluge mobilnih operatera.


Legge sulla protezione delle minoranze nazionali 2013 | Licodu\nHome » Croazia Leggi » Legge sulla protezione delle minoranze nazionali 2013\nLegge sulla protezione delle minoranze nazionali 2013\n("Sl. list SRJ", br. 11/2002, "Sl. list SCG", br. 1/2003 - Ustavna povelja i "Sl. glasnik RS", br. 72/2009 - dr. zakon i 97/2013 - odluka US)\nOvim zakonom se reguliše način ostvarivanja individualnih i kolektivnih prava koja su Ustavom Savezne Republike Jugoslavije ili međunarodnim ugovorima garantovana pripadnicima nacionalnih manjina.\nOvim zakonom se uređuje i zaštita nacionalnih manjina od svakog oblika diskriminacije u ostvarivanju prava i sloboda i uspostavljaju se instrumenti kojima se obezbeđuju i štite posebna prava nacionalnih manjina na samoupravu u oblasti obrazovanja, upotrebe jezika, informisanja i kulture i obrazuju se ustanove radi olakšavanja učešća manjina u vlasti i u upravljanju javnim poslovima.\nRepubličkim i pokrajinskim propisima, u skladu sa Ustavom i zakonom, mogu se bliže urediti pitanja regulisana ovim zakonom.\nNacionalna manjina u smislu ovog zakona je svaka grupa državljana Savezne Republike Jugoslavije koja je po brojnosti dovoljno reprezentativna, iako predstavlja manjinu na teritoriji Savezne Republike Jugoslavije, pripada nekoj od grupa stanovništva koje su u dugotrajnoj i čvrstoj vezi sa teritorijom Savezne Republike Jugoslavije i poseduje obeležja kao što su jezik, kultura, nacionalna ili etnička pripadnost, poreklo ili veroispovest, po kojima se razlikuje od većine stanovništva, i čiji se pripadnici odlikuju brigom da zajedno održavaju svoj zajednički identitet, uključujući kulturu, tradiciju, jezik ili religiju.\nZabranjuje se svaki oblik diskriminacije, na nacionalnoj, etničkoj, rasnoj, jezičkoj osnovi, prema licima koja pripadaju nacionalnim manjinama.\nOrgani federacije, republike, autonomne pokrajine, grada i opštine ne mogu da donose pravne akte, niti da preduzimaju mere koje su suprotne stavu 1. ovog člana.\nOrgani vlasti u Saveznoj Republici Jugoslaviji mogu u skladu sa Ustavom i zakonom da donose propise, pojedinačne pravne akte i da preduzimaju mere u cilju obezbeđenja pune i efektivne ravnopravnosti između pripadnika nacionalnih manjina i pripadnika većinske nacije.\nOrgani vlasti će doneti pravne akte i preduzeti mere iz stava 1. ovog člana u cilju popravljanja položaja lica koja pripadaju romskoj nacionalnoj manjini.\nPropisi, pojedinačni pravni akti i mere iz stava 1. ovog člana se ne mogu smatrati aktom diskriminacije.\nSloboda nacionalnog opredeljivanja i izražavanja\nU skladu sa Ustavom Savezne Republike Jugoslavije proklamovanom slobodom nacionalnog opredeljivanja i izražavanja nacionalne pripadnosti, niko ne sme pretrpeti štetu zbog svog opredeljenja ili izražavanja svoje nacionalne pripadnosti ili zbog uzdržavanja od takvog činjenja.\nPripadnici nacionalnih manjina imaju pravo da slobodno zasnivaju i održavaju miroljubive odnose unutar Savezne Republike Jugoslavije i van njenih granica s licima koja zakonito borave u drugim državama, posebno sa onima sa kojima imaju zajednički etnički, kulturni, jezički i verski identitet ili zajedničko kulturno nasleđe.\nDržava može predvideti olakšice u cilju ostvarivanja prava iz stava 1. ovog člana.\nZabranjena je zloupotreba prava koja su predviđena ovim zakonom koja je usmerena na nasilno rušenje ustavnog poretka, narušavanje teritorijalne celokupnosti Savezne Republike Jugoslavije ili republike članice, kršenje zajamčenih sloboda i prava čoveka i građanina i izazivanje nacionalne, rasne i verske netrpeljivosti i mržnje.\nPrava koja su predviđena ovim zakonom se ne smeju koristiti radi ispunjenja ciljeva koji su suprotni načelima međunarodnog prava ili su upereni protiv javne bezbednosti, morala ili zdravlja ljudi.\nOstvarivanje prava koja su garantovana ovim zakonom ne može uticati na dužnosti i odgovornosti koje proističu iz državljanstva.\nOvim zakonom se ne menjaju niti ukidaju prava pripadnika nacionalnih manjina stečena prema propisima koji su se primenjivali do stupanja na snagu ovog zakona, kao i na prava stečena na osnovu međunarodnih ugovora kojima je Savezna Republika Jugoslavija pristupila.\nSlužbena upotreba jezika nacionalnih manjina iz stava 1. ovog člana podrazumeva naročito: korišćenje jezika nacionalnih manjina u upravnom i sudskom postupku i vođenje upravnog postupka i sudskog postupka na jeziku nacionalne manjine, upotrebu jezika nacionalne manjine u komunikaciji organa sa javnim ovlašćenjima sa građanima; izdavanje javnih isprava i vođenje službenih evidencija i zbirki ličnih i podataka na jezicima nacionalnih manjina i prihvatanje tih isprava na tim jezicima kao punovažnih, upotreba jezika na glasačkim listićima i biračkom materijalu, upotreba jezika u radu predstavničkih tela.\nSavezni zakoni i propisi se objavljuju i na jezicima nacionalnih manjina, u skladu sa posebnim propisom.\nPripadnici nacionalnih manjina čiji broj u ukupnom stanovništvu Savezne Republike Jugoslavije dostiže najmanje 2% prema poslednjem popisu stanovništva, mogu se obratiti saveznim organima na svom jeziku i imaju pravo da dobiju odgovor na tom jeziku.\nPoslanik u Saveznoj skupštini koji pripada nacionalnoj manjini čiji broj u ukupnom stanovništvu Savezne Republike Jugoslavije dostiže najmanje 2% prema poslednjem popisu stanovništva ima pravo da se obraća Saveznoj skupštini na svom jeziku, što će se bliže urediti poslovnicima veća Savezne skupštine.\nUstanove, društva i udruženja iz prethodnog stava samostalni su u radu. Država će učestvovati u finansiranju tih društava i udruženja u skladu sa svojim mogućnostima.\nZa podsticanje i podršku ustanova, društava i udruženja iz stava 5. ovog člana mogu se osnivati posebne fondacije.\nMuzeji, arhivi i institucije za zaštitu spomenika kulture čiji je osnivač država, obezbediće predstavljanje i zaštitu kulturno-istorijskog nasleđa nacionalnih manjina sa svoje teritorije. Predstavnici nacionalnih saveta će učestvovati u odlučivanju o načinu predstavljanja kulturno-istorijskog nasleđa svoje zajednice.\nPripadnici nacionalnih manjina imaju pravo na vaspitanje i obrazovanje na svom jeziku u institucijama predškolskog, osnovnog i srednjeg vaspitanja i obrazovanja.\nUkoliko u trenutku donošenja ovog zakona ne postoji obrazovanje na jeziku nacionalne manjine u okviru sistema javnog obrazovanja za pripadnike nacionalne manjine iz stava 1. ovog člana, država je dužna stvoriti uslove za organizovanje obrazovanja na jeziku nacionalne manjine, a do tog vremena obezbediti dvojezičnu nastavu ili izučavanje jezika nacionalne manjine sa elementima nacionalne istorije i kulture za pripadnike nacionalne manjine.\nZa ostvarivanje prava iz st. 1. i 2. ovog člana može se propisati određeni minimalan broj učenika, s tim da taj broj može da bude manji od minimalnog broja učenika koji je zakonom propisan za obezbeđenje odgovarajućih oblika nastave i obrazovanja.\nU izradi nastavnog plana za potrebe nastave predmeta koji izražavaju posebnost nacionalnih manjina na jeziku nacionalnih manjina, dvojezične nastave i učenja jezika nacionalnih manjina sa elementima nacionalne kulture iz stava 1. ovog člana, obavezno učestvuju nacionalni saveti nacionalne manjine.\nPlan i program rada u obrazovnim ustanovama i školama sa nastavom na srpskom jeziku, sa ciljem pospešivanja tolerancije prema nacionalnim manjinama, treba da sadrži gradivo koje sadrži saznanja o istoriji, kulturi i položaju nacionalnih manjina, te druge sadržaje koji pospešuju međusobnu toleranciju i suživot. Na teritorijama gde je jezik nacionalne manjine u službenoj upotrebi plan i program u obrazovnim ustanovama i školama sa srpskim nastavnim jezikom treba da sadrže mogućnost učenja jezika nacionalne manjine.\nZa potrebe obrazovanja na jeziku nacionalnih manjina iz člana 13. stav 1. u okviru višeg i visokog obrazovanja obezbediće se katedre i fakulteti gde će se na jezicima nacionalnih manjina, ili dvojezično, obrazovati vaspitači, učitelji i nastavnici jezika nacionalnih manjina.\nPored višeg i visokog obrazovanja iz prethodnog stava ovog člana, fakultet će organizovati lektorat na jezicima nacionalnih manjina, gde će studenti pripadnici nacionalnih manjina moći da savladaju stručne termine i na jeziku nacionalne manjine.\nPored obaveza iz st. 1. i 2. ovog člana, država će pomagati stručno osposobljavanje i terminološko usavršavanje nastavnika za potrebe obrazovanja iz stava 1. ovog člana.\nDržava će pospešivati međunarodnu saradnju, sa ciljem da se omogući da pripadnici nacionalnih manjina studiraju u inostranstvu na maternjem jeziku i da se tako stečene diplome priznaju u skladu sa zakonom.\nU finansiranju obrazovanja na jezicima nacionalnih manjina mogu učestvovati i domaće i strane organizacije, fondacije i privatna lica, u skladu sa zakonom.\nSavezni savet za nacionalne manjine\nU cilju očuvanja, unapređenja i zaštite nacionalnih, etničkih, verskih, jezičkih i kulturnih posebnosti pripadnika nacionalnih manjina i u cilju ostvarivanja njihovih prava, Savezna vlada Savezne Republike Jugoslavije će osnovati Savezni savet za nacionalne manjine (u daljem tekstu: Savet).\nSastav i nadležnosti Saveta će utvrditi Savezna vlada.\nPredstavnici nacionalnih saveta nacionalnih manjina će biti članovi Saveta.\nPripadnici nacionalnih manjina mogu izabrati nacionalne savete (u daljem tekstu: savet) radi ostvarivanja prava na samoupravu u oblasti upotrebe jezika i pisma, obrazovanja, informisanja i kulture.\nSavet je pravno lice.\nSavet ima najmanje 15 a najviše 35 članova, u zavisnosti od ukupnog broja pripadnika nacionalne manjine, koji se biraju na period od četiri godine.\nSavet donosi svoj statut i budžet u skladu sa Ustavom i zakonom.\nSavet se finansira iz budžeta i donacija.\nRegistar izabranih saveta vodi nadležni savezni organ.\nOrgani države, teritorijalne autonomije ili jedinice lokalne samouprave, prilikom odlučivanja o pitanjima iz stava 7. ovog člana, zatražiće mišljenje saveta.\nSavet se može obratiti organima vlasti iz stava 8. ovog člana u vezi sa svim pitanjima koja utiču na prava i položaj nacionalne manjine.\nDeo ovlašćenja iz oblasti pomenutih u stavu 7. ovog člana može se poveriti savetima, a država će obezbediti finansijska sredstva potrebna za vršenje ovih nadležnosti.\nPri utvrđivanju obima i vrste ovlašćenja iz stava 10. ovog člana vodi se računa i o zahtevu nacionalnog saveta.\nSaveti će se formirati na principima dobrovoljnosti, izbornosti, proporcionalnosti i demokratičnosti.\nIzborna pravila o izboru nacionalnih saveta će se regulisati zakonom.\nSavezni fond za nacionalne manjine\nOsniva se Savezni fond za podsticanje društvenog, ekonomskog, kulturnog i opšteg razvoja nacionalnih manjina (u daljem tekstu: Fond).\nFond će učestvovati u finansiranju aktivnosti i projekata iz budžetskih sredstava vezanih za poboljšanje položaja i razvijanje kulturnog stvaralaštva nacionalnih manjina.\nSavezna vlada će doneti bliže propise kojima će utvrditi sastav i delatnost Fonda.\nUčestvovanje u javnom životu i ravnopravnost pri zapošljavanju u javnoj službi\nPrilikom zapošljavanja u javnim službama, uključujući policiju, vodi se računa o nacionalnom sastavu stanovništva, odgovarajućoj zastupljenosti i o poznavanju jezika koji se govori na područja organa ili službe.\nU skladu sa odredbama Zakona o Saveznom ustavnom sudu, Savezno ministarstvo nacionalnih i etničkih zajednica i nacionalni saveti nacionalnih manjina će biti ovlašćeni da ulože ustavnu žalbu Saveznom ustavnom sudu u slučaju da procene da je došlo do povrede ustavnih prava i sloboda pripadnika nacionalne manjine, ili u slučaju da im se obrati pripadnik nacionalne manjine koji smatra da je povređen u svojim ustavnim pravima i slobodama.


Putin saopštio šta je najvažniji zadatak civilizacije - Sputnjik Srbija\n01:00 22 April 2021\nPutin saopštio šta je najvažniji zadatak civilizacije\n15:27 03.07.2019 (osveženo 16:03 03.07.2019) Preuzmite kraći link\nZa dalji razvoj civilizacije potrebno je naći balans između tehnološkog razvoja i očuvanja prirode, izjavio je ruski predsednik Vladimir Putin.\n„Najvažniji civilizacijski zadatak jeste zaštita planete od ekološke i klimatske degradacije“, rekao je Putin na forumu „Razvoj parlamentarizma“.\nŠef države je naglasio da traganje za balansom između tehnologije i ekosfere ne znači odbacivanje progresa. Putin je dodao da ogromna uloga u konsolidaciji napora države i naroda u rešavanju zajedničkih problema pripada parlamentarnom društvu.\nOn smatra da će razvoj tehnologija uticati na politiku, otvoriti nove mogućnosti za širenje neposredne demokratije, ali da ipak treba imati na umu da je glavni izvor vlasti narod.\nPutin priznaje da tehnologije — veštačka inteligencija, društvene mreže, rad sa velikim podacima mogu odigrati ogromnu pozitivnu ulogu u povećanju transparentnosti i demokratizaciji društveno-političkog života, u jačanju demokratskih institucija. Ipak, ruski lider smatra da je to moguće samo ako budemo svesni da „digitalizacija“ ne može zameniti slobodu i da je narod uvek izvor vlasti, da je upravo čovek njegova glavna baza.


NOVI SAD – Opšte je poznato da je svaka republička vlast, u prethodnih skoro deceniju, zakidala Vojvodinu i umanjivala joj budžet, bez obzira na to koja je stranka s centralom u Beogradu bila na vlasti i da je dug prema Vojvodini dostigao dve milijarde evra. Ali ovogodišnje umanjenje budžeta Vojvodine osetiće se najdrastičnije do sada.\nUpravo, nema segmenta u kojem se taj nedostatak neće osetiti. Podsetimo da je pokrajinski budžet, koji su poslanici Skupštine AP Vojvodine usvojili krajem 2015. godine, svega 57,8 milijardi dinara, od čega će Vojvodina stvarno raspolagati sa 17 milijardi, jer su ostalo tzv. transferna sredstva (plate prosvetara i sl.) i samo prolaze kroz budžet, ne zadržavajući se nijedan dan. Iako se u početku naglašavalo da će se najveći rezovi videti u oblasti zdravstva, sada je već očigledno da će se u svakoj pori života u Vojvodini, osetiti nedostatak novca, a gotovo je izvesno da će se to najpre osetiti u kulturi i nauci. Uspelo se, međutim, od to malo novca s kojim se raspolaže, da deo budžeta nemenjen poljoprivredi ostane na prošlogodišnjem nivou, kao i da se sačuvaju neki prioritetni projekti, poput školskog sporta.\nSedam puta manje para za projekte iz kulture\nZa projekte i programe iz oblasti kulture, ove godine biće izdvojeno sedam puta manje novca nego prošle godine. Sličan rez predviđen je i u oblasti informisanja, pa pokrajinski sekretar za kulturu i informisanje Slaviša Grujić upozorava da će se posledice tog drastičnog smanjenja vrlo brzo osetiti. On je u izjavi za list „Dnevnik“ naveo da će bez finansijske potpore Pokrajine u značajnoj meri ostati i neki od ovdašnjih brendova, poput Sterijinog pozorja, Festivala profesionalnih pozorišta Vojvodine, Šekspir festa, Filmskog festivala na Paliću, Novosadskih muzičkih svečanosti, Ritma Evrope, Zlatne tamburice, Sinema sitija, Brankovog kola, Zmajevih dečjih igara... Svakako, ne treba smetnuti s uma da se iz kase tog sekretarijata finansira i rad 26 institucija, odnosno 9 manjinskih medija, 5 zavoda za kulturu i 12 indirektnih korisnika, poput Srpskog narodnog pozorišta, Muzeja Vojvodine, Spomen zbirke Pavla Beljanskog, Pokrajinskog zavoda za zaštitu spomenika kulture... A i njima će opredeljen novac biti dovoljan tek za puko preživljavanje, tako da je veliko pitanje koliko će biti premijera, izložbi...\nSačuvan školski sport\nUprkos činjenici da je Sekretarijat za sport i omladinu ove godine dobio 60 odsto manji budžet nego u 2015. godini, biće novca za školski sport. Prema rečima resorne sekretarke Marinike Tepić, u sanaciju i adaptaciju sportskih školskih sala biće direktno uloženo manje novca nego prošle godine, ali će Sekretarijat pomagati udruženja i sportske klubove koji će deo novca ulagati upravo u te prostore, jer ih koriste. S druge strane, Sekretarijat sarađuje sa Sekretarijatom za energetiku, s kojim će ulagati u škole, tj. njihove sale i sportske centre u Vojvodini, kako bi oni bili energetski efikasniji. Novca će biti i za sanaciju, adaptaciju i opremanje omladinskih organizacija, organizacija za mlade i omladinskih domova i domova kulture. Štedi se na mnogo čemu, ali zato neće izostati ni stipendiranje najmlađih sportista, juniora i kadeta. Ove godine smanjena su izdvajanja za Program zdravstvenog vaspitanja, poznatog i kao seksualno obrazovanje, jer se očekuje njegova integracija u obrazovni sistem.\nKoliko god se šparalo i odmeravao svaki dinar, u Sekretarijatu za poljoprivredu, vodoprivredu i šumarstvo, ove godine su uspeli da se raspolaže gotovo identičnom sumom novca kao i prethodne. Mislilo se na sve, pa će tako najveći deo budžeta, kao i svake godine, otići u odbranu od poplava i sanaciju kanalske mreže, ali je 850 miliona dinara namenjeno za kredite i bespovratna sredstva za podršku investicijama – za navodnjavanje, protivgradne mreže, plastenike, preradu u domaćinstvu, hladnjače, sušare i pčelarstvo, opremanje farmi i za staračka domaćinstva.